
Discursurile D-lui Profesor Nicolae lorga 
— După note stenografice — l 


NOUL GUVERN IN FAȚA CAMEREI 


D. St. Cicio Pop, preşedinte: Domnul profesor 
Iorga are cuvântul (aplause pe băncile majorității). 

D. N. Iorga: Nu vă grăbiţi (ilaritate). 

Domnule preşedinte, în momentul când domnul 
preşedinte al Consiliului — din nou preşedinte al 
Consiliului — a cerut cuvântul, eu am crezut că 
este vorba de o declaraţiune de program. Decla- 
raţiunea de program a venit pe urmă, cu această 
introducere că este tot programul cel vechiu, aşa 
încât era un îel de amintire, foarte vagă, a unui 
program care era scris într'o formă mai precisă 
altădată. 

Dar domnul preşedinte al Consiliului a făcut is- 
torie, şi anume capitolul din istorie pe care vi l-a 
prezentat, acelora care nu-l cunoaşteţi sau care-l 
cunoaşteţi altfel, capitolul acela a început în mo- 
mentul fericit — din nenorocire dispărut — în care 
aceleaşi sentimente ne însuileţiau pe noi toţi. D-l 
prim ministru a mers chiar puţin înainte: a vorbit 
şi de pregătirile actului prin care Regelui nostru 
i sa dat dreptul pe care, din nenorocire, în 
anumite momente, foarte puţini i-l recunoșteau. 


O restabilire de fapte. 


Erau de aceia cari stătuiau zăbava prudentă, dar, 
cum am spus şi Duminecă, eu nu numesc pe fie- 
care, unde a fost şi ce a spus. Trecutul îl so- 
cotim închis. E mai comod pentru toată lumea 
şi cred că pentru mine este şi. mai comod decât 
pentru mulţi alţii; dar în general este lucru comod. 

Acum, domnul președinte al Consiliului, făcând 
istorie, să-mi permită şi mie să fac puţintică istorie. 
Şi, domnul preşedinte al Consiliului ni-a des-- 
tăinuit acum un lucru foarte interesant, pe care 
nu-l cunoşteam înainte, anume că domnul preşe- 
dinte al Consiliului a pregătit, întrebând Regența, 
întoarcerea Regelui, — în care caz se putea face 
ca Regele să nu fi fost în primejdia de a rămânea 
în vârful muntelui Caraiman cu avionul, ci să vie 
în împrejurări ceva mai lesnicioase, dacă ar îi fost 
această înțelegere perfectă ce se afirmă. Dar d-nul 
preşedinte al Consiliului a vorbit şi despre ziua 
cea mare de Duminecă. 

Oricâte prostii am face în urmă, ziua aceia 
rămâne. Şi e bine ca în istoria ţării să rămânem 
mai mult cu aceia decât cu acelea care au urmat 
după dânsa şi cu acelea, pe care le bănuiesc în- 
grijorătoare, care vor urma, până când vom lua 
hotărârea care până acum a întârziat.. 

Dar, pentru că a vorbit de ziua de Duminecă, 
să-mi dea voie să aduc aminte trei lucruri, pe care 
îmi permiteam să le recomand aceluia care în 
momentul acela nu era decât Principele Carol, res- 
tabilit în drepturile Sale. Astăzi nu mi-aş permite 
să dau sfaturi Regelui. Regele ştie că, oricând voiu 
fi chemat, voiu răspunde. Dar până atunci rămân - 

acasă la mine. E o mare deosebire faţă de cei 
cari se impun, dar Regele nu ştie cum să-i scoată 
de acolo. Este deosebirea între omul care vine când 
îl chemi şi omul pe care nu-l poţi trimite acasă. 

Va să zică mi-am permis în momentul acela un 
siat pe care acum nu mi-aş permite să-l dau. Nu 
sunt, cum se crede, dătător de sfaturi oricând şi 
oricui. 

"Eu aştept să fiu chemat. Până nu mă chiamă 
cineva de trei ori, nu sunt sigur că ma chemat 
întradevăr. Se întâmplă şi unele cazuri când ma 
chemat întradevăr de trei ori sau ma chemat 
numai de două ori şi a regretat că nu ma chemat 
a treia oară. 


Exemplul armatei. 


Dar în Dumineca aceia mi-am permis să dau 
trei sfaturi, din care două au fost urmate şi al 
treilea, din netericire, nu. 

Sfatul cel d'intâiu. Nu vă spun câtă bucurie am 
simţit că a fost urmat acest sfat, care nu se adresa 
Maiestăţii Sale — Alteţei Sale Regale atunci —, ci 
se adresa acelei părţi din societatea română de 
care avem motive să fim mândri, armata ; spuneam : 
armata, oricare ar îi fost rolul ei, trebuie să se 
întoarcă acolo unde o vrea Ţara. (Aplause pre- 
lungite). 

Ei bine, armata, adaug, a dat cel mai frumos 
exemplu de absolută desinteresare. Nimic dintr'un 
pronunciament, care pronunciament ar îi fost o 
nenorocire. Fiindcă pronunciamentele au şi defectul 
„că se repetă: după cel care a făcut pe cel d'intâiu, 
se găseşte cineva care vrea să îacă al doilea, pentru 

dânsul, după ce primul a exploatat cel d'intâiu pro- 
nunciament. Nici urmă de aşa ceva. Şi cred că 
foarte rari sunt ţările în care astfel de frumoase 
dovezi de devotament față de interesele generale 
ale ţării au putut să fie date de armata care, în 
mijlocul unei societăţi adesea ori zăpăcite, îşi păs- 
trează întotdeauna echilibrul. Prin urmare, eu cred 
că în sufletul fiecăruia dintre noi trebuie să fie o 
mulţumită pentru armată (aplause prelungite şi în- 
delung repetate). 


Devotamentele care răsar când plouă. 


Dar era şi a doua recomandare, că persoanele 
care pot să-şi atribuie un merit în întoarcerea Ma- 
iestăţii Sale, persoanele acestea să nu frecventeze 
prea des Palatul (aplause prelungite). 

Indată după aceasta d.l lunian mi-a răspuns de la 
tribună — dar era aşa de mare entusiasmul încât 
nu am auzit bine; şi nici nu l-aş îi întrerupt, fiind 
dat caracterul solemn al zilei aceleia — şi ma în- 
ştiințat că nu poate să fie vorba de astfel de 
prieteni, cari să se presinte pentru a li se resplăti 
meritele. . d 

Eu cred că Prinţul Carol dela Paris a avut aşa 
de puţini prieteni, încât îi poţi număra pe degete. 
Dar eu nu m'am gândit la acei dela Paris, nici la 
acei dela München, şi nu mam gândit nici la acei 
dela Cluj, şi nici la acei din momentul sosirii la 
Bucureşti. Mam gândit la devotamentele spontane, 
care răsar după ce plouă (aplause prelungite, mare 
ilaritate). 

Dacă devotamentele acestea au fost, din fericire 
Regele a ştiut că afară de uşa prin care se întră 

la Palat este şi uşa prin care se poate ieşi; lucru 
pe care mulţi dintre aceşti domni l-au aflat atunci; 
nu l-au ştiut înainte, 


Exclusivismul Partidelor. 


Dar eu mai recomandam încă un lucru. Reco- 
mandam ca glorioasele noastre partide — îmi pare 
rău că, poate, cuvântul s'a luat în serios; eu declar 
că nu lam spus în serios —, glorioasele noastre 
partide ar face bine să nu mai continue cu exclusi- 
vismul lor de până acum. 

Eu nu văzusem pe Maiestatea Sa. Eu am fost 
înștiințat — d-l preşedinte al Consiliului vorbia de 
lucruri care au precedat frumoasa manifestare de: 
Duminecă, să mi se dea voie să vorbesc şi eu —, eu 
am ştiut, la ceasurile cinci dimineaţa, Sâmbătă, că 
Prințul Carol este în Bucureşti; şi nu m'am dus la 
Cotroceni. Nu m'am dus anume, fiindcă nu aveam 
de presintat un devotament de ultima oară, cu tot 
ceia ce devotamentul de ultima oră poate pregăti 
pentru cariera unui om care fără astfel de devo- 
tamente întârziate nu înseamnă nimic. Şi pentru că 
eu nu am vrut câtuşi de puţin să adaug încă un 
lucru: să exprim apoi 0 părere care ar putea fi 
bănuită că este inspirată, să amestec prin urmare 
.pe Maiestatea Sa — în închipuirea măcar a câtorva 
— în declaraţiunile pe care le voiu tace. 

Prin urmare, eu nu ştiam de loc ce voia Ma- 
iestatea Sa în momentul când noi L-am proclamat, 
şi mai mult decât noi, dreptul Său elementar, care 
ne-a câştigat pe toţi. Dar, în momentul când am 
avut şi eu. Duminecă după amiază, onoarea de a 
fi primit de Maiestatea Sa, fără a o fi cerut, când 

am fost primit de Maiestatea Sa, mi s'a spus că 

Maiestatea Sa doreşte — nu este o indiscreţie, 

când se povestesc în ziarele de dimineaţă toate 

amănuntele întoarcerii Maiestăţii Sale, fiecare cău- 

tând să-şi atribuie meritele pe care le-a avut... 
D. general M. Racoviţă : Foarte rău! 


Ce a voit Suveranul. 


D. N. Iorga: Foarte rău! Dar eu pot să spun că 
Maiestatea Sa — nu cred că aceasta ar fi desa- 
greabil Maiestăţii Sale însăşi astăzi — că Maiestatea 
Sa a dorit un Ministeriu al tuturora, a dorit un Mi- 
„nisteriu de coaliţie, care să nu fie presidat de un 
şei de partid. Mi-a părut bine: prin minte nu mi-a 
trecut să socot că aici ar îi cine ştie ce atingere 
a unor drepturi pe care, ca toată lumea astăzi, 
le-aş fi avut şi eu. — Aşa mi-a spus Maiestatea Sa. 

- Dorinţa Maiestăţii Sale a fost să. guverneze 
nou, să guverneze şi cu Oameni din partide, dar 
cu oameni noi din acele partide şi dorința Maiestăţii 
Sale a fost să guverneze în fel nou şi cu un pro- 
gram nou. Şi, dacă Maiestatea Sa se va supăra 
de ceiace spun acum, are un mijloc uşor dea 
nu se mai produce astfel de indiscreţii : să nu mă mai 
cheme niciodată. Eu am casa mea şi mă gă- 
sesc foarte bine înăuntru. Dar, când fac o decla- 
raţie, chibzuiesc întâiu dacă poate să supere interesele 
țării: aceasta nu supără interesele ţării. Al doilea, 
numai al doilea, întreb dacă nu se poate să supere 
pe Maiestatea Sa. Pe Maiestatea Sa cred că nu poate 
s'O supere. Şi opinia publică mai puţin. ŞI, pe 
lângă aceasta, Maiestatea Sa a manifestat o dorință. 
Natural, dacă ar fi fost o dorință de suveran absolut, 

dacă, de exemplu, Regele mi-ar fi spus că vrea să 
vă disolve, pe d-voastră, eu nu vaş fi spus că 
a vrut să vă disolve şi că s'a întâmplat că nu v'a 
disolvat. Dar din primele momente Regele mi-a 
spus că nu vrea să disolve Adunările, care, cu 
atâta căldură şi cu atâta sinceritate, şi nu ca un 
act de partid, L au aclamat. Şi eu am arătat Ma- 
iestăţii Sale că sunt cu desăvârşire de aceiaşi pă- 
rere. Dar sunt de aproape doi ani în mijlocul 
d-voastră şi am spus întotdeauna: guvernele se 
pot schimba, Adunările nu trebuie să se schimbe; 
jucăria aceia a alegerilor dela fiecare an este o 
otravă pentru ţară şi o stricare a moravurilor (aplause 
prelungite pe băncile majorităţii). Dar o Adunare, 
cum se întâmplă în Franţa şi aiurea, poate să dea 
mai multe Ministere. Şi eu am cunoscut o Adu- 
nare care era gata să dea oricâte Ministere, aşa- 
numitul, fericitul bloc, în care aveam plăcerea să 
mă găsesc cu patruzeci de prieteni — eu, acesta, 
care se zice că nu am prieteni: de unde vor fi ieşit 
cei treizeci şi cinci de deputaţi şi senatori, cari mă 
înconjurau ? Probabil că-i fabricasem eu după alegeri. 


Adunarea Blocului. 


Atunci am avut plăcerea să mă găsesc alături de 
partidul naţional român din Ardeal, să mă găsesc 
alături de partidul bucovinean, care pe vremea aceia 
era liber, nu întrase în partidul liberal, să mă găsesc 
alături de partidul basarabean, care era pe vremea 
aceia iarăşi liber, şi să må găsesc alături de partidul 
țerănesc, şi ştiţi foarte bine că în acele câteva luni 
de zile am avut să ne felicităm reciproc de bunele 
legături dintre noi. Vreau să fac o destăinuire ace- 

lora cari cred că nu se poate face un Ministeriu 
decât dintr'un singur partid şi în fruntea Ministeriului 
un om politic ca un capelmaistru, cu o baghetă 
mai mult sau mai puţin magică, magică pentru 
unii, mai puţin magică pentru alţii. Când a fost 
să se numească prefecţii şi primarii în Ministe- 
rul coaliţiei, eu, cu domnul Mihalache şi domnul 
doctor Lupu, am stat într'o seară acasă la mine 
şi am putut să fixăm lista primarilor şi prefecţilor 
fără ca un singur moment să fie vre-o neînțelegere 
între noi. Acesta este curatul adevăr. 


Rostul Parlamentului. 


Va să zică, eu cred că Adunarea trebuia păstrată 
şi Adunării acesteia îi lipseşte un singur lucru, 
sentimentul că ea dă guvernul şi că nu guvernele 
sunt chemate totdeauna să-i dea directive (aplause 
prelungite). Sânteţi oameni cari faceți parte dintr'un 
partid, dar, vă rog, Națiunea este mai mare decât 
partidul, partidul este mai mare decât represin- 
tanţa lui în Cameră şi în Senat, represintanța în 
Cameră şi Senat este mai mare decât guvernul; 
acesta este crezul mieu. Dar, fără îndoială, este şi 
o altă părere. Părerea că Ministeriul este mai mare 
decât Parlamentul, că Parlamentul este mai mare 
decât alegătorii şi că alegătorii, adecă partidele, sunt 
mai mari decât ţara. 


Drepturile Regelui. 
Dar, aceasta, să-mi dea voie oricine, nu este 


părerea mea. Şi Maiestatea Sa a manifestat încă o 
dorinţă. — Aici noi ne împărţim: sunt două păreri 

cu totul deosebite; o părere de constituționalişti 
şi o părere de istorici şi de oameni reali. Părerea 
constituționaliştilor este: Regele iscăleşte; Regelui - 
I se poate impune orice om; Regelui I se poate. 
impune orice lege; Regele trebuie neapărat să 
iscălească orice. 

Părerea mea, care nu este de la 1866 în România, 
sau de la cine ştie ce dată în Ardeal, părerea 
seculară a poporului român este alta: Regele, — nu 
voiu întrebuința formula „domneşte“, pentru că 
a intervenit 1866 —, dar Regele trebuie să se 
facă simţit în fiecare moment (aplause). 

Şi, dacă era vorba de un Rege care să nu se 
facă simţit, puteam să-L lăsăm pe Prinţul Carol 
în castelul său din Franţa: aveam o Regenţă, o 
Regenţă care, compusă din trei oameni, natural că 
putea să fie întrebuințată şi pentru această funcţiune. 

Dar poporul acesta — dacă socotiți altfel, vă 
înşelaţi, şi vă rog pe dv. să nu vă înşelaţi, ca să. 
nu nemerească d-nul Vintilă Brătianu, când va fi la 
cea de a zecea zodie: până acum este numai la 
a treia (ilaritate); eu doresc ca dv. să fiți aceia 
cari să nu vă înşelaţi —, poporul acesta cere un 
Rege adevărat şi cine vrea să clorotformiseze pe 
Rege şi cine vrea să impună Regelui interesele” 
unui partid, se înşală. 

Regele a dorit ca miniştrii Săi să nu fie ieşiţi 
dintro consfătuire de partid, ci miniştrii pe cari îi 
vrea în adevăr, îi vrea unul câte unul. Nu cred 
că în trei zile să se fi schimbat părerea Regelui. 

A doua oară când L-am văzut, Regele îşi dădea 
sama că nu mai poate ceia ce a vrut, dar nu se 
schimbase câtuşi de puţin punctul Său de vedere. 
Căci acesta este un punct de vedere permanent, 

şi cine crede altfel, va avea un conflict, şi cine 
crede că va birui în acest conflict, va ieşi zdrobit 
dintr'însul, pentru că în jurul Regelui, şi nu în jurul ori- 
cărui partid, se găseşte conştiinţa poporului român 
şi chiar dorinţa naționalităților din această ţară; în 
dosul Regelui şi nu în dosul vieţii de partid. 


Misiunea d-lui Mareşal Presan. 


Şi, atunci, Regele aşa a dorit. Nu sa putut. 
Domnul Mareşal Presan a fost la mine, însărcinat 
cu o astfel de misiune. Am vorbit două ceasuri 
cu Mareşalul Presan, am încercat să-l conving de 
un lucru: că are un moment unic în istoria acestui 
popor. După -două ceasuri, nu l-am mai văzut. 
Am cetit, seara, în ziar că domnul Mareşal a de- 
clarat că, fiindcă domnul Vintilă Brătianu se găseşte 
politiceşte indispus, din această causă nu poate 
să-şi îndeplinească misiunea. Eu doresc ca d. Vintilă 


Brătianu să fie dispus, tot mai dispus, până la 


balul dela Palat, în care doresc să-l vedem jucând, 


“alături de Rege, alături de Soţia Sa, Regina, să jucăm 


împreună cu toată Țara- Românească, să facem o 
horă cu domnul Vintilă Brătianu şi cu simpaticul 
său nepot alături de d-sa, cu domnul Gheorghe 
Brătianu... 

Dar eu nu-mi închipuiu, vă rog, ca, pentru o 
indisposiție trecătoare a domnului Vintilă Brätianu - 
— toată lumea doreşte ca această indisposiție să 
fie pasageră —, pentru aceasta să se părăsească 
o misiune ca aceia. 

De atunci nu l-am mai văzut pe Mareşalul Presan. 
Acum aflu că d. Presan, pentru care am toată 

stima şi toată simpatia şi doresc să-l mai văd 
odată având o asemenea misiune, dar doresc să 
o şi ducă la capăt, acum aflu că d-sa este Mareşal 
şi nu este General. Eu doresc ca toată lumea să 
aibă tot binele, dar îmi face plăcere când aud 
dela dânşii întâiu, în loc să citesc în gazete. Acesta 
este adevărul. 


Guvernul e acelaşi. 


Şi atunci sa alcătuit un Ministeriu de partid. 
Domnul preşedinte de Consiliu spune: în formă, 
este alt Ministeriu, dar, în fond, este tot acelaşi. Eu, 
care văd rău, mi se pare că şi în formă e cam 
tot acelaşi şi, dacă m'aş fi îndoit, nu aş fi avut 
decât să privesc la cel mai vesel dintre dv., la d-nul 
Potârcă (mare ilaritate), sub-ministrul Domeniilor, 
iar, dacă nu sar supăra, fiindcă aceasta esteo 
urare de prosperitate pentru ţară, sub-ministrul ab- 
domeniilor (ilaritate). N'aş avea prin urmare decât 
să văd pe domnul Potârcă acolo ca să fiu sigur 
că aceia ce a fost, este şi va îi până la o nouă 
avisare, pe care n'o doresc apropiată. N'o doreşte 
nimeni apropiată. Fiindcă este mai bine ca o ţară 
să persiste întrun punct de vedere greşit, până 
se vede tot ce se cuprinde întrînsul decit să-şi 
schimbe greşelile prea răpede, una după alta. Aveţi 
o vacanţă aşa de plăcută, destulă chiar pentru 
miniştri obosiţi, — patru-cinci luni de zile —; este 
tot ce trebue pentru ca legile să se voteze în 
două săptămâni şi pentru ca, după aceia, să vă pu- 
teti odihni două luni de zile, şi chiar patru. 


O mare greşală. 


Dar, domnilor, aici este o parte foarte serioasă, 
cu care încheiu. Este o greşală că în această ţară 
nu se pot uni puţinele forţe reale. Lumea îşi închipuie, 
fiindcă sunt ambiţii multe, că este şi multă capacitate 
în această ţară. Nu este adevărat. Generaţia din care 
fac parte eu, ca şi generaţia care se ridică acum, au 
fost prin voia lui Dumnezeu, prin cruda voie a 
lui Dumnezeu, generaţii sărace şi numai unirea 
elementelor de ispravă din toată ţara poate să 
ducă la un oarecare resultat. lată, acum, fiindcă 
nu mai este regent, Patriarhul nu se va supăra când 
voiu spune că într'o audienţă, cea d'intâiu audienţă 
după moartea Regelui Ferdinand, — audienţă la care 
m'am hotărît cu multă dificultate, şi cele d'intiiu 
cuvinte pe care i le-am spus acolo au fost că, 
venind la Regenţă, aceasta nu însemnează că eu 
înțeleg să părăsesc vre-o credinţă sau vre-un de- 
votament, şi s'a înţeles de ce spun aşa —, Patriarhul 
mi-a spus: se poate face în România oricind 
un Ministeriu exemplar, care să dureze o întreagă 
legislatură şi să se presinte după patru ani din nou ca 
să mai facă încă patru ani, dar pentru aceasta trebuie 
să se înţeleagă oamenii de mîna întîiu. Şi mi-a 
spus părintele Patriarh atunci: „totdeauna oamenii 
de mîna a treia biruiesc pe oamenii de mâna întiiu “. 
Aceasta era părerea părintelui Patriarh. Eu sunt 
convins că este şi părerea Regelui, dar este 
şi părerea marelui nostru stăpân, a opiniei publice, 
a Romăniei acesteia care nu vrea guverne de par- 
tid. Priviţi în afară, duceţi-vă şi întrebaţi, în 
vacanţă, pe alegătorii dv., şi toți vă vor spune 
aşa: Nu prin guverne de circumstanţă, nu prin - 

guverne în alcătuirea cărora să se ţină samă 
numai de contingențele electorale şi de echilibrul 
între ramurile care le compun, nu prin aceasta se 
poate servi țara. Dar, din nenorocire, s'a făcut şi 
acum aceiaşi greşală care s'a făcut şi altă dată. 
“Dacă vreți, număr dăţile când sa mai săvârşit 
această greşală, şi vă veţi convinge şi dv. cât de 
greu apasă asupra vinovaţilor răspunderea situa- 
- țiunii de astăzi. 


Precedente. 


In timpul războiului, Ion Brătianu a ţinut, în- 
luna Iulie 1917, să rupă legăturile cu conservatorii, 
să facă un Ministeriu curat liberal. A trebuit să in- 
tervină până şi Legaţiunea Franciei, care a spus: 
Cum se poate această monstruositate? Când în 
toate ţările, în mijlocul războiului cumplit, se adună 
toate partidele, dv., cari aveţi numai două partide, 
voiţi să rupeţi această legătură, fiindcă întrevedeţi 
o biruinţă, pe care unii nu vor să o împartă cu 
ceilalţi? Sa mântuit războiul, Regele Ferdinand, 
în luna lui Ianuarie 1919 — o spun pentru cine 
nu ştie — a cerut un Ministeriu de concentrare. Ion 
Brătianu a considerat dorinţa Regelui în aşa fel, 
încât am primit la laşi — nu venisem încă dela 
Iaşi — prin Gheorghe Mârzescu, îutr'o telegramă, 
în care întâiu era vorba de prefectul de poliţie 
care să se numească la laşi, am primit, zic, invi- 
taţiunea de a face parte din acest Ministeriu de 
concentrare, şi anume fără portofoliu. Când te in- 
vită prin telegramă, printr'o telegramă care nu-ţi 
este adresată, printr'o telegramă în care se vor- 
beşte întâiu de. prefectul „de. poliţie. de la laşi, să 

y i ulii plc A Ls CSI TARĂ il 2 


18 


primeşti un Ministeriu, dar, bagă bine de samă, să 
fie fără portofoliu, vă puteţi uşor închipui care a 
tost răspunsul mieu. S'a făcut un Ministeriu curat de 
partid, care a făcut loc Ministeriului Văitoianu. 

A venit apoi Ministeriul de coaliţie, Ministeriul 
blocului, care ar îi făcut ceva dacă n'ar fi fost 
zugrumat, fiindcă a fost un Ministeriu zugrumat, şi 
măcar dacă ar îi fost zugrumat de bărbaţi, dar 
a fost zugrumat de femei care nu voiau să-şi 
piardă moşiile: un act de răzbunare femeiască a 
fost căderea, în Martie 1920, a Ministeriului blocului. 
Şi nimeni nu va îndrăzni să-l ţie de rău după 
câţiva zeci de ani, când va cerceta ce s'a făcut 
în cele câteva luni, ce situaţie sa primit şi ce 
situaţie s'a lăsat. S'au lăsat atunci atâtea fonduri 
secrete la Ministere, neatinse, încât urmaşii au 
rămas încremeniţi şi au crezut că înainte de dânşii 
a fost un guvern de copii sau un guvern de 
nebuni (ilaritate, aplause). 


Atitudinea guvernului coaliţiei. 


In ce priveşte administraţia locală, a fost exce- 
lentă, iar atitudinea noastră față de generalul Ave- 
rescu şi faţă de liberali — erau vre-o sută în partea 
aceia a Adunării, — a fost aşa cum niciodată un 
partid la guvern nu s'a purtat față de oposiţie. 

Când Toma Stelian a intrat în Cameră, a fost 
felicitat dela locul preşedintelui, de la tribuna 
Camerei, pentru întrarea sa în Adunare şi am arătat 
că dorinţa noastră era să fie şi represintanţi ai 
partidului liberal, cât mai mulţi, acolo în Adunare. 
Şi tot aşa am fi dorit să fie şi represintanți de-ai 
lui Take lonescu şi de-ai d-lui general Averescu. 

A venit însă d. general Averescu şi l-a prins 
imediat pe domnul Inculeţ, l-a prins şi pe domnul 
Nistor. Imi aduc aminte că la deschiderea Camerei 
mi s'a spus că este un ministru şi se poate deschide 
şedinţa. Am zis: nu-l văd. Mi sa răspuns: dar 
este domnul Nistor. — Acela este din guvernul 
care a căzut, nu este din acel care a venit (ila- 
ritate). Vă rog, daţi-mi voie, până nu vine d-nul 
preşedinte al Consiliului să mă asigure de aceasta, 
nu pot crede că d-nul Nistor represintă guvernul 
cel nou, şi, chiar dacă ar veni după dumnealui. 
şi d-nul Inculeţ, tot nu pot crede (ilaritate). 

Trebuie să vă spun că unul din doi a fost aşa 
de amabil, încât a venit la mine şi mi-a spus: 
să nu te superi, însă este bine să fiu şi eu acolo 
ca să ştii şi d-ta ce se petrece în Ministeriul acela 
(ilaritate). 

A venit d-nul general Averescu, cu un Ministeriu 
de un singur partid. Ministeriul acesta a fost răs- 
turnat. 

A venit Ministeriul Take Ionescu. A stat două 
luni. 


Egoismul de partid. 


Acum o să spun un lucru, ca să vă arăt ce 
însemnează egoismul blăstămat de partid. 

In casă la mine Ion Brătianu a negociat în ceia 
ce priveşte noul Ministeriu, zicând: vreau să fac 
noul Ministeriu împreună cu partidul naţional. Eu 
am fost ţinut de rău. Făgăduisem partidului na- 
tional că nu intru în guvern decât atunci când 
partidul naţional din Ardeal va fi satistăcut. Ion 
Brătianu mi-a spus: de ce nu vrei să întri cu mine 
contra naţionalilor şi de ce ţii la naţionali contra 

mea? — Fiindcă dumitale nu ţi-am făgăduit nimic, 
pe când partidului naţional i-am dat cuvântul mieu, 
pe care nu-l calc. 

Mi-a spus: Văd eu ce eşti d-ta. D-ta te-ai să- 
rutat cu Take Ionescu. 

— Eu nu mam sărutat, dar d-ta în chestiunea 
tramvaiului ai ieşit cu el în balcon. 

— Bine, am ieşit, dar nu m'am sărutat. 

— Dacă ai ieşit în balcon, trebuia să te şi săruţi, 
fiindcă aşa este mai loial. (Aplause). 

Nu s'a făcut acest Ministeriu. De ce? 

Pentru trei locuri de senatori în Ardeal. 

Asta înseamnă egoism de partid. 

A plecat Ion Brătianu şi a venit generalul Ave- 
rescu. Cum am fost tratat eu la alegerile acelea, 
să nu mai vorbim. Eram unul singur în Cameră 
şi toată lumea se aştepta să pornesc războiu îm- 
potriva acelora câri au învins cu mijloace aşa de 
ieftine. AFL e 

Sufletul mieu nu-l învinge nimeni. Până nu voiu 
îngenuchia de bătrâneţe, nu va învinge nimeni 
sufletul acesta din mine, şi, dv. sunteţi mulţi, să 
fiţi de zece ori mai mulţi, sufletul acesta nu-l bi- 
ruiţi. Asta să o ştie oricine. 

Şi, atunci când a venit generalul Averescu, în 
loc să-i spun vorbele rele pe care le aştepta, i-am 
spus: Domnule general, este unicul moment când 
d-ta poţi să faci un al doilea mare partid contra 
partidului liberal. Aşa era situaţia partidului na- 
tional că se putea face. A zis: mă voiu gândi. S'a 
gândit aşa de bine, încât în luna Maiu a anului 
viitor, a fost debarcat cum ştie toată lumea, cu 
decretul acela şi cu întrebarea: Da? decretul acela 
trebuie să-l iscălesc? — Cum voiţi dv. 

Dar dé sigur că, dacă se urma sfatul mieu şi se 
crea acel formidabil partid, generalul Averescu nu 
pleca dela putere aşa cum a plecat, cu rana pe 
care şi acum o poartă în inima sa, pe dreptate. 

După aceia, după căderea generalului Averescu 
a venit un alt guvern, un guvern de scurtă durată 
şi un guvern liberal, guvernul liberal care a murit 
îndată, sau nu chiar aşa de îndată, după Ion Bră- 
tianu. Nu a murit îndată, cum se cuvenia, căci 
se cuvenia să moară odată cu acela care era su- 
fletul lui, şi ar fi fost mai bine pentru partidul 
liberal decât să se târască aşa cu rana şi cu cuțitul 
în carne, cum sa târât, 

Apoi dv. aţi făcut Alba-lulia, aţi anunţat nu 
ştiu ce marş la Bucureşti, care din fericire nu s'a 
tăcut. Regența a cedat, şi aţi venit dv. la guvern. Şi 
iarăşi ați aşteptat să vin cu cine ştie o pornire în 
contra dv. eu, cel rămas singur în mijlocul aplause- 
lor care vă salutau pe dv., mântuitorii ţării. Care 
a fost atitudinea mea? Nu uitaţi, vam spus-o de 
mai multe ori: —.Gândiţi-vă bine, nu este vremea 
exclusivismului de partid. 

Pe basa strictului exclusivism de partid aţi mers. 


Nimic nou. 

Sa întâmplat să vină Regele. Toată lumea 
aştepta ceva nou. V'aţi învârtit şi aţi ajuns din 
nou la această formulă: noi şi ai noştri, cu pro- 

 gramul nostru şi ideologia noastră. 
Voci de pe băncile majorităţii: Nu din vina 
- noastră. : 
D. N. Iorga: Ei bine, nu vreau să fiu un profet 
de zile rele. Nu va ajunge niciun partid pe basa 

aceasta la satisfacerea opinei publice, la mulțămirea 
Regelui şi la lecuirea rănilor adânci ale acestei 
țări. Dacă nu mă credeţi, îmi permit să vă amin- 
tesc ce a zis cineva care sa întors în Franţa 
tot aşa, după o lungă pribegie, la căderea lui 
Napoleon, când s'a întors acela care trebuia să fie 
moştenitorul tronului lui Ludovic al XVIII-lea. 
Când a apărut în Franţa fiul mai mare al lui Carol 
al X-lea, care trebuia să se înscrie în rândul mo- 
narhilor francesi, l-a întrebat cineva : ce însemnează 
întoarcerea Alteţei Voastre Regale ? — Nu e nimic 
schimbat în Franţa, nu este decât un Frances 
mai mult. 

Apoi bine, în adevăr, în aparenţă nu este schimbat 
nimic în România decât este un Român mai mult, 
dar Românul acela este un Român şi jumătate. 
Cine crede că L-a înfăşurat în pânzele Constituţiei 
cloroformisate, pentru ca de la un regim de partid 
să meargă la un alt regim, convingerea mea adâncă, 
a unui om care a avut o parte în creşterea Lui, 
este că vă înşelaţi şi, decât să ajungeţi la o so- 
luţie venită dela EI, şi punându-l pe Dânsul în 
fața ţării, ar fi fost mai cuminte să realisaţi dela 
dv., cu un gest de generositate, care a lipsit, ceia 
ce ţara întreagă aştepta, ceia ce mâne sau poimâne 
țara întreagă va avea. 


IN REPLICĂ 


D. Șt. Cicio Pop, preşedinte: Domnul deputat 
profesor lorga are cuvântul. 

D. N. Iorga: Domnule preşedinte, aş vrea să 
adaug numai câteva cuvinte. 

Imi pare bine de un lucru: că d-nul Maniu, în 
deosebire de alţi şefi de partid şi de guvern, este- 
un om cu care, cel puţin când este cineva în Ca- 
meră, poate sta de vorbă. Şi acesta este, tară în- 
doială, un avantagiu. 

Dar eu îl întreb pe domnul Maniu dacă, atunci 
când n'a reuşit încercarea cu generalul Presan, nu 
era casul să facă o încercare din partea domniei 
sale. Dumnealui crede că ar fi fost prea târziu, că 
nu permitea vremea. Dar, în orice cas, pentru ca 
dumnealui să ştie tot ce a fost — este natural; 
fiecare ştie ce-l priveşte pe dânsul, dar nu ştie ce 
priveşte pe alţii — iată: Maiestatea Sa mi-a vorbit 
de posibilitatea unui guvern al dv., şi, când mi-a 
vorbit de participarea la un astfel de guvern, care 
ar fi o dorință a Maiestăţii Sale, eu, natural, — şi 
nu vă veţi supăra —, i-am dat răspunsul pe care 
l-am dat şi Regenţei, atunci când a fost vorba de 
un guvern Titulescu: „Eu sunt prea bătrân ca să 
servesc sub oameni mai tineri şi mai noi decât 
mine. Dar eu sunt gata — dv., o ştiţi —, eu sunt 
gata să pun un om acolo, care să arăte înaintea 
țării că şi eu sunt dispus să-i dau sprijinul unei 
autorităţi de care dacă veţi râde dv., va râde o 
țară întreagă de dv.; sunt gata să dau sprijinul 
acestei autorităţi unui astfel de guvern. Dar Ma- 
iestatea Sa ma rugat de un lucru — şi cu măr- 
turisirea acestei dorinţi a Regelui şi cu arătarea 
răspunsului pe care l-am dat încheiu aceste expli- 
caţiuni care vă asigur că nau fost pentru mine 
plăcute. Ori de câte ori sunt silit a vorbi într'o 
chestiune care priveşte puterea, eu mă simt mai 
slab decât oricând. Nu mă simt slab când este 
vorba să atac pe cineva, nu mă simt slab atunci 

când este vorba să apăr drepturile cuiva, dar, de 
câte ori este vorba şi de dreptul mieu cel mai 
elementar, sunt mai slab decât oricând. 

Maiestatea Sa mi-a spus: „Dar dacă ar îi un 
guvern Maniu curat? Dacă aş zice Eu: pentru 
momentul când l-am numit, acela este ministerul 
Mieu, d-ta Mai ajuta pe Mine şi în această 
formă ?“. Răspunsul a fost: „Orice guvern al Ma- 
iestăţii Voastre, chiar constituit pe o basă de ex- 
clusivism politic, nu va întâmpina în cel d'intâiu 
moment una din acele oposiţii zgomotoase cu care 
lumea este deprinsă la noi“. 

Şi eu, când am dat un cuvânt Regelui, eu îl ţin. 
Numai că în acelaşi timp trebuie să vă înştiinţez 
că, atunci când aş vedea că dv., cu doctrine de 
acestea parlamentare, aţi încerca să încălcaţi dreptul 
Regelui, care are un cuvânt în aceasta mai mult 
decât alţii, atunci toată lumea mă va vedea lângă 
Rege şi contra dv. 


LISTA CIVILĂ A M. S. REGELUI 


D. N. Iorga: Domnule preşedinte, în forma cum 
se presintă acest proiect de lege, eu, dacă aş 
avea obiceiul de a vota, maş simţi împiedecat de 
a o îace. Imi daţi voie să vă arăt de ce: 

Intâiu, cred că venirea cu un proiect de lege din 
inițiativă parlamentară nu este calea cea mai po- 
trivită. Al doilea, suntem foarte recunoscători, noi 
cu toţii, pentru hotărârea pe care a luat-o noul 
Rege de a tăia din cheltuielile inutile ale Curţii 
— se pare că este vorba de amputarea a vre-o 
30 milioane de lei, bani cheltuiţi până acum în ză- 
dar (aplause). Foarte recunoscător prin urmare, 
Maiestăţii Sale, eu înţeleg un lucru, ca monarhist, — 
şi anume ca monarhist de principiu, căci n'am avut 
niciodată veleităţi pe care unii oameni uşori le-au 
avut, în domeniul preşedinţiilor de republică —: 
prin urmare ca vechiu monarhist, eu cred că în îm- 
părţirea sumelor pe care ţara aceasta săracă le ți- 
ne, cu toată dragostea, la îndemâna Familiei Dom- 
nitoare, în împărţirea acestor sume nu autorii unui 
proiect de lege din iniţiativă parlamentară au să 
se amestece. Regele are de împărţit suma pe ca- 
re ţara I-o pune la disposiţie între membrii Dina- 
stiei. Acesta este adevăratul principiu. Nu noi a- 
vem să împărțim această sumă. Şi sunt sigur că, 

dacă Regele ar avea să împartă această sumă, 
care de sigur că nu este prea mare — împărțind 
cu 40, care este scăderea monedei, aceasta însem- 
nează un milion de lei aur pe an —, dacă Regele 
ar avea să împartă această sumă, El ar şti un lu- 
cru: că Mama Moştenitorului Tronului, aceia care, 

după încetarea stării ilegale din timpul Regenţei este 
nu numai mama moştenitorului Tronului, dar reintră 
legal în toate drepturile Sale, aceia care, dacă este 
Maiestate, aceasta înseamnă că este Regină (apla- 
use), nu poate îi pusă întro situaţie de inferio- 
ritate. Eu nu cunosc în istorie o princesă care să 
fie Maiestate, nici o Maiestate care prin însuşi 
titlul de Maiestate pe care îl poartă să nu fie con- 
siderată ca o Regină. Eu în sufletele. oamenilor nu 
mă amestec. Dar consicinţele unui act ştiu să 
le trag, logic, şi ca istoric, şi ca om politic. Ori 
avem a face cu Principesa Elena, Alteță Regală, 
ori avem a face cu Maiestatea Sa Regina ; una ori 
alta. Eu vorbesc limpede: mie nu mi-a tors pe 
limbă nimeni. Ce cred spun, şi ar îi bine să se 
găsească în țara aceasta mulţi oameni cari ceia ce 
cred să spună, fiindcă avem mulţi din aceia cari 
spun ce nu cred şi cari nu cred ce spun. 


Cum ar fi distribuit Regele. 


Prin urmare, Regele n'ar fi pus 7.000.0000 pen- 
tru Soţia Sa şi n'ar îi pus 20.000.000 pentru Femeia 
înaintea faptei mari a căreia, în timpul războiului, 
se închină o ţară întreagă; dar toate închinăciunile 
noastre le punem în cumpănă de dreptate, în cum- 
pănă de neclintită dreptate. 

O Regină văduvă nu poate avea 20.000.000, cum 
credeţi dv. şi aceia care este Mama Moştenitorului 

Tronului şi care, după anularea actului de la 4 Ia- 
nuarie, este ce ştim toţi şi îndrăznesc să spun 
numai eu, nu poate să aibă 7.000.000 (aplause 
prelungite). Şi nu se poate să se facă o îm- 
părţire între mamă şi între fiu; să se spună: 

7.000.000 pentru mamă, 7.000.000 pentru fiu. Dar 
cine creşte pe fiu, când acela pe care dv. l-aţi 
împodobit cu imposibilul titlu de Mare Voevod de . 
Alba-lulia are un tată şi o mamă şi când are 
- numai nouă ani? Ce înseamnă atribuirea către el 
a unei părţi fixate. de Cameră la lista civilă a Di- 
nastiei? Este un proiect absurd, un proiect jignitor 
pentru sufletele care au suferit destul pentru a 
nu le jigni încă odată (aplause). 

D. General M. Racoviţă: Care este propunerea 
d-voastră ? 

D: N. lorga: Propunerea mea este să se încre- 
dințeze Maiestăţii Sale Regelui întreaga sumă, şi 
nu presint un amendament, fiindcă va veni vremea 
când nu va fi nevoie de amendament pentru aceasta. 

(D. Iuliu Maniu, preşedinte al Consiliului, dă lă- 
muriri. 

Nimeni nu crede că lista civilă e prea mare. Ea 
nu putea fi propusă printr'un mesagiu regal. Iniţia- 
tiva parlamentară e în tradiţie. D. prim ministru 
adaugă că celelalte dotaţii din proiect sunt ace- 
leaşi de mai înainte, menținute şi prin acest proiect.) 


pă 


D. profesor N. lorga răspunde în replică. 

D. St. Ciceo Pop, preşedinte: Domnul profesor 
Nicolae lorga are cuvântul. 

D. N. Iorga: Domnule preşedinte, domnilor de- 
putaţi, intențiunea mea era să vorbesc la art. |; 

nu mă aşteptam ca domnul preşedinte al Consiliu- 
lui să aducă puncte de vedere care cer să fie lă- 
murite, înainte ca această Cameră să voteze pro- 
iectul de lege. 

Din ceia ce a spus domnul preşedinte al Consi- 
liului reiese în toată evidenţa câtă dreptate aveam 

eu când spuneam că proiectul nu trebuie să vie 
“din iniţiativă parlamentară, fiindcă provoacă astfel 
de discuţiuni. evident, incomode, supărătoare, dar 
care nu pot împiedeca pe cineva de a da expre- 
siune unor cerinţi de conştiinţă pe care, de sigur, 
domnul preşedinte al Consiliului, în lunga sa viaţă 
politică, le-a avut tot de atâtea ori de câte ori 
l-am avut eu. 


Datoria Adunării. 


Dacă proiectul ar fi venit din partea Adunării, 
fixând lista civilă a Suveranului, nimeni nu ar îi avut 
nimic de zis, şi eu răsping bănuiala că un singur 
moment aş fi crezut că se dă prea mult pentru 
Rege. Dealtminteri toată lumea a fost aici şi a 
auzit când am spus că aceasta echivalează cu un 
milion de lei aur. Eu pot fi judecat după ceia ce spun, 
dar cer să nu fiu judecat după lucrurile pe care 
nu le-am spus, pe care nu le-am gândit, pe care 
nu am nici obiceiul de a le gândi, pentru că sar 
cere un suflet vulgar ca să facă anumite târguieli 
aici, pe care eu nu am obiceiul să le fac, şi tocmai 
pentru că sunt un suflet incapabil de a face târ- 
guieli, — ceia ce poate să fie o nenorocire pentru 
cariera mea politică —, din această causă eu am 
fost contra împărţirii prevăzute prin propunerea 
din- iniţiativă parlamentară. 


Un precedent care nu e concludent. 


Domnul preşedinte al Consiliului a adus aminte 
momentul când, într'o Cameră precedentă, pentru 
Regele Ferdinand s'a tăcut o asemenea propunere. 
Da, dar când s'a făcut propunerea pentru Regele 
Ferdinand, nu se cuprindea în acelaşi timp şi o 
împărţire a sumei. Aceasta este deosebirea : împăr- 
__ţirea aceasta a sumei pe care Camera găseşte cu 
cale să o facă prin această propunere. Regele, El 
are tot dreptul de a împărţi această sumă şi nu 
voiu face o injurie Regelui... 

D. Mihai Popovici, ministrul Finanţelor: Daţi-mi 
voie. In proiectul cel vechiu era prevăzut pentru 
Regina Elisabeta 300 de mii de lei, iar pentru 
Moştenitorul Carol, pe vremea aceia, era de ase- 
menea o împărţire în acel proiect. Acolo era o 
împărţire în listă civilă şi dotaţiune. Am copiat 
absolut după proiectul cel vechiu. 

D. N. Iorga: Mai întâiu, nu l-aţi tăcut d-voastră, 
şi nu înţeleg căldura cu care îl apăraţi, iar, al doi- 
lea, proiectul acela nu se asamănă cu acesta. 
Mă puneţi într'o situaţiune foarte grea. Sunt anu- 
mite lucruri pe care le pot spune, sunt alte lucruri 
pe care nu vreau să le spun şi orice încercare a 
d-voastră de a mă face să spun ceia ce nu vreau 
să spun, va fi zădarnică. Prin urmare ar fi mai 
prudent pentru dv. să nu scormoniţi, iar în ceia ce 
priveşte prudenţa mea de a nu mă risca pe terenul 
pe care d-voastră mi-l presintaţi, cred că am destulă 
experiență pentru a nu o face. 


Au intervenit schimbări. 


In ceia ce priveşte un argument pe care l-aţi adus 
— aţi presintat încă unul —, anume acela că aşa 
a fost până acum, şi, de oare ce aşa a fost până 
acum, tot aşa va trebui să fie şi de aici înainte — 
eu văd că, din nenorocire, de o bucată de vreme 
aşa înţelegeţi d-voastră: că nu s'a petrecut nimic 
în ziua de 8 Iunie. Dar daţi-mi voie să cred că 
dela 8 Iunie s'au schimbat o mulţime de lucruri 
şi, oricât s'ar sili cineva să spună că nu sa schimbat 
nimic, o ţară întreagă spune că ea înţelege că s'a 
schimbat totul. Inţelegeţi d-voastră: totul! Vă rog 
să nu puneţi chestiunea aşa, în chip foarte delicat, 
delicat pentru persoana de care vorbiaţi, despre 
care d-voastră puteţi vorbi mai puţin liber decât 
pot vorbi eu, care nu am nicio răspundere de 
guvern. Prin urmare d-voastră, cred eu, să mă 
iertaţi, ar fi fost bine să nu puneţi chestiunea aşa, 
că Regina Văduvă are datorii de Regină, iar Mama 
Moştenitorului de Tron şi Aceia care a stat alături 
de fiul Ei până la data fatală, ale cării efecte au 
fost anulate, Aceia nu are aceleaşi îndatoriri față 
de societatea românească. Incă odată jigniţi fără 
"să aveţi intenţia. Şi, dacă în Cameră sunt persoane 
care nu văd încă pe deplin chestiunea, pe banca 
ministerială chestiunea trebuie să fi văzută deplin. 

Iar, în ceia ce priveşte ultimul argument, care 
trebuia să fie unul strivitor pentru mine, — trebuia 
să ies din această discuţie, nu numai complect în- 
vins, dar şi compromis, în vederea unor eventua- 
lităţii de viitor —, iarăşi vă asigur că s'a schimbat 
mult psihologia în Ţara românească, începând cu 
psihologia Națiunii. Ceea ce mergea pe lângă Re- 

gență, nu mai merge acum. Cine no ştie, să-mi 
permită să-i spun. 


Dreptul Regelui. 


Când dv., la urmă, mi-aţi vorbit de chestiunea 
la care v'am spus întrebarea, domnule preşedinte 
al Consiliului, vă răspund că un Rege are dreptul 
să hotărască, în margenile Constituţiei, cu privire 
la Ţară şi are dreptul fără nici un fel de hotar să 
hotărască, în ceeace priveşte familia Sa. Dar ori- 
cine cunoaşte sufletul omenesc înţelege un lucru : 
că adese ori se fixează de către Rege anumite prin- 
cipii după cari guvernul, răspunzător înaintea Ţării, 
trebuie să tragă toate consecinţile sau guvernul 
care se găseşte într'o astfel de situaţiune încît nu 
nu poate să tragă consecinţile principiului care 
este pus de Suveran, guvernul acela ştie foarte 
bine ce-i rămâne de făcut. Când este cineva Ma- 
iestate, aceasta înseamnă că este Rege sau Regină 
şi nu văd Ministeriul care ar putea să se presinte 
înaintea ţării apărând un alt punct de vedere de- 
cât acesta, = 

Sunt sigur că, din moment ce dv., din motive 
de partid, tăceţi, din toate colţurile Ţării aplaudă 
lumea la punctul mieu de vedere. (Aplause din 
partea d-lui Pamiil Şeicaru şi general M. Racoviţă.) 


PENSIILE CELOR DOI FOȘTI REGENŢI 


D. Șt. Cicio Pop, preşedinte: D. deputat pro- 
fesor Iorga are cuvântul. 

D. N. Iorga : D-le preşedinte, d-lor deputaţi, fără 
voia mea vorbesc într'o atmosferă foarte încărcată 
şi ţin să spun de la început că, dacă predecesorul 
mieu se găseşte în permanent războiu cu dv., în 
numele partidului său, eu nu sunt în permanent 
războiu cu nimeni decât cu greşelile care se în- 
tâmplă să se facă şi pe care am datoria de a releva. 

Voiu începe cu o observaţie. D. general Roco- 
viţă, un om foarte bine supt toate raporturile, un 
om de onoare, un coleg pe care-l iubim cu toţii, 
a făcut în şedinţa de ieri o revelaţie, care pune 
legalitatea desbaterilor noastre într'o lumină mai 
curând urâtă. In comisiunea financiară, compusă din 
patruzeci de membri, a spus d. general Racoviţă, s'a 
discutat acest proiect înaintea a trei membri, dintre 
cari doi au votat pentru şi al treilea, d. general 
Racoviţă, a votat contra. (Întreruperi). 

Nu sunt obişnuit nici să ascult întreruperile, nici 
să răspund la dânsele. 

D. Șt. Cicio Pop, preşedinte: D-le profesor, mie 
îmi daţi voie să vă întrerup? 

D. N. lorga: D-voastră aveţi tot dreptul să 
întrerupeţi. 

D. St. Cicio Pop preşedinte: D-le profesor, co- 
misiunea a fost în regulă chemată ; au iscălit vre-o 
20—30 d-ni deputați, însă nu ştiu de ce s'au pre- 
sentat numai trei. Raportul însă are 27—30 iscălituri. 

D. N. Ghiulea: D-le profesor, dați-mi voie să 
complectez lămuririle d-lui preşedinte. 

D. N. Iorga: Da, vă rog; dacă mai este cineva, - 
să vorbească, fiindcă aş vrea să am toate lămu- 
ririle în bloc. 

D. N. Ghiulea: D-le profesor, eu am fost pre- 
şedinte al acestei comisiuni, în care era şi d. ge- 
neral Racoviţă; sau presintat mulţi membri la 
început, însă au plecat, dar fuseseră mai înainte. 

Nu puteam ţinea cu puterea multă vreme oa- 
menii pe loc... 

D. N. Iorga: Am înţeles ce vreţi să spuneţi. 
Numai că dv. îmi faceţi mie un proces pe care ar 
fi trebuit să-l faceţi d-lui general Racoviţă. Eu am 
adus înainte ceia ce a spus d. general Racoviţă. 
Dacă argumentele dv. îl vor convinge, d. general 
Racoviţă va rectifica. Dar eu cred că, atunci când 
este vorba de lucruri de această importanţă şi mai 
ales de persoane ca acelea despre care este vorba, 
trebuia să se observe în forma cea mai scrupuloasă 
tot ce prevede regulamentul. De obiceiu nu-l ob- 
servăm, şi nu resultă de aici cine ştie ce pagubă 
pentru demnitatea Adunării şi pentru prestigiul pe 
care trebuie să-i aibă, dar sunt anumite casuri când 
toate prescripţiile regulamentului trebuiesc obser- 
vate punctual. 


O situaţie talşă. 


Al doilea: eu aş fi dorit să ştiu dacă persoa- 
nele pe care le priveşte acest proiect primesc sau 
i 

nu primesc. Ştiu că este delicat să li se ceară pă- 
rerea; cu toate acestea, între indelicateța unei în- 
trebări şi indelicateţa unei situaţii false, eu prefer 
indelicateţa unei întrebări în locul situaţiei falşe în 
cari sunt puşi oameni pe cari noi i-am încunjurat 
cu tot respectul şi, nu numai atâta, dar oameni 
cărora toată lumea li-a cerut puterea, afară de mine. 
E un an de zile de când n'am fost acolo, dar 
aceia cari au cerut necontenit puterea Regenţilor, 
de sigur că trebuie să-i trateze, după căderea sau 
după retragerea lor, altfel decât se întâmplă se fie 
trataţi alţi oameni. 


Părintele Patriarh. 


Eu am avut — şi o spun dela început — eu 
am avut pentru părintele Patriarh totdeauna, nu 
numai o deosebită simpatie, dar şi o deosebită 
încredere în talentele sale, în mintea sa înţeleaptă 
şi în însuşirile sale, care l-au făcut de atâtea ori 
să vorbească poporului întreg potrivit cu gândul 
şi simţirea acestui popor. Rare ori am întâlnit om 
care să ştie vorbi în zile mari cum a vorbit tot- 
deauna părintele Patriarh. Pentru majoritatea din 
dv., înainte de unirea fericită a ţărilor noastre, el 
era aproape un străin. Eu, şi foarte puţini din dv. 
am avut prilejul să-l cunoaştem de foarte tânăr. 
de când era protosinghel la Sibiu. O singură dată 
sentimentele noastre mau fost întunecate : niciodată 
încrederea pe care o am în destoinicia sa n'a fost 
clintită. Nu numai atât, dar, când s'a ales Mitro- 
polit, era, precum ştiţi, în Cameră, o foarte puter- 
nică oposiţie din partea preoţilor, mai ales acelor 
din Basarabia. Era părintele Guciujna, care, avea 

ideia să se cheme un fel de congres basarabean 
spre a fi întrebat dacă este bine sau ba să se 
aleagă acest. Mitropolit Primat. Am întrebuințat 
toată înfluenţa mea, — eram preşedintele Camerei, 
— am chemat pe toţi preoţii şi li-am spus: nu se 
discută chestia aceasta; mâne veţi vota pe pă- 
rintele episcop Cristea al Caransebeşului. Aceasta 
s'a şi făcut. Şi una din zilele cele mai plăcute 
pentru mine, într'o carieră politică de obiceiu nerăs- 
plătită, a fost când am avut satisfacția de a putea 
lucra, astfel, activ pentru binele acestei ţări. Pe urmă, 
s'au găsit oameni mai capabili decât mine cari să 
mă înlocuiască totdeauna. Dar una din zilele cele 
mai fericite, în această carieră politică a mea ne- 
răsplătită, a fost când l-am instalat, în calitatea 
mea de preşedinte al Camerei, aici, în casele cele 
vechi, pe care aş îi dorit să le păstrăm cum erau. 

Imi pare foarte rău de tot ce s'a aşezat în Dealul 
Mitropoliei lângă vechea biserică — şi bine că 
păstrăm vechea biserică aşa, ca să se simtă ca 
aceasta este o ţară săracă, căznindu-se în multe 
greutăţi. Şi mi-ar fi părut foarte bine ca nici în deal 
să nu se ridice cele două mari pretenţii care stau 
față în faţă: pretenţia aceasta urîtă a Palatului 
Camerei Deputaţilor şi pretenţia marelui Palat de 
alături, al Patriarhiei. 

Era aşa de simpatică vechea Cameră, pe care 
„dv. cei mai mulţi n'aţi cunoscut-o: foarte încăpă- 
toare: încăpea oricine, şi încăpea un lucru care 
de atunci n'a mai venit: talentul şi prestigiul. Şi, 
aşa, când am adus pe Părintele Mitropolit în căsu- 
tele acelea vechi, sfinţite prin toţi marii ierarhi 
cari au fost acolo, eu am simţit o deosebită plă- 
cere. In palatul acesta nou, cu odaie de baie de 

6 m. lungime, trebuie foarte multă sfințenie îngră- 
mădită în curs de mai multe generaţii pentru ca 
zidurile acestea de azi să aibă ceia ce aveau ve- 
chile ziduri care se sparg în momentul de faţă. 


O amintire. $ 


Mai târziu, când Părintele Patriarh a fost Regent, 
eu l-am cercetat numai de două ori. Daţi-mi voie 
această amintire, asupra căreia trec de altminteri 
răpede. Odată, după ce a murit Ion Brătianu: atunci 
m'am dus acolo, chemat, pentru două lucruri; pentru 
un lucru: ca să declar înaintea tuturora că eu nu 
socot „chestiunea închisă“. l-am spus atunci: eu 
cred că niciunui om destoinic nu i se poate tăia 
drumul când doreşte să servească ţara lui. Şi, al 
doilea, să vă recomand pe d-stră chiar la putere, 
Şi era bine dacă se urma atunci sfatul mieu, căci 
nu aveaţi Alba-lulia şi nu aveaţi manitestaţiile 
de la Bucureşti, şi întraţi în alte condiţii decât con- 
diţiile în care aţi întrat, care au dus pe urmă la 
marile defilări liberale, ale partidului poporului şi 
aşa mai departe. 

Am spus — cu durere, cu durere personală; 
dar oricine trebuie să-mi recunoască şi mie acest 
drept — că, ţinând seamă de împrejurările ţării, 
nu era decît un singur drum: acela de a chema 
la guvern pe d. Maniu, pe care Ţara îl vrea.— Pe 
mine nu mă vrea; chemaţi pe d. Maniu. 

Şi a doua oară a fost atunci cînd d-voastră aţi 
venit la guvern. Am spus: nu cred că este bine 
să vie un guvern în mijlocul luptelor învierşunate- 
care se deduseră atunci. Şi anume ceia ce aveam 
de spus, am pus-o în scris; acum trebuie să fie în 
arhive: dacă vă interestază,—nu este totdeauna plă- 

cut de cetit memorii —, dar se găseşte între memo- 
riile de acolo. 

Prin urmare, nu pot fi învinuit că față de mem- 
brii-Regenţei am avut vre-odată una din acele 
atitudini, din nenorocire foarte dese, ale tuturor: 
partidelor politice: foarte amabile cu Regența, când 
aveau speranţe, contra Regenţei, când nu aveau 
niciun fel de speranţă; dînd Regenţei absolut 
orice drept cînd dreptul acela putea îi întrebuințat 
în folosul lor. Adecă vechea lozincă a absolutiştilor: 
din Prusia: 

und der König absolut 
Wenn er unsern Willen thut, 

Adecă „Regele — sau Regența — să fie absolut 
cînd face cum vrem noi“. 

In afară de aceasta, cînd a fost vorba de ridi- 
carea Părintelui Mitropolit la demnitatea de Patriarh, 
eu am fost acela care am adus argumentele isto- 
rice pentru aceasta. Am fost foarte bucuros că se 
înalță prima Biserică,—nu Biserica de Stat, căci nu 
avem Biserică de Stat—, dar cînd se înalță prima 
Biserică a Ţării mele aşa de sus; nu să stăm noi 
numai cu Mitropolit alături de alţii cari au, .în pu-- 
terea unor drepturi medievale, pe care le putem 
reclama şi noi, întrun oarecare sens, Patriarh. 

In timpul din urmă, nam avut întradevăr nici- 
un fel de contact cu Regența. Cînd a fost să se 
facă alegerea acelui membru al Regenței care a 
fost d. Sărăţeanu, eu eram, cum ştie toată lumea, 
pentru generalul Presan. Dar generalul Presan n'a 
reuşit. D. preşedinte al Consiliului, care nu-şi fixase 
încă alegerea, — împotriva părerii răspîndite — 
d.. preşedinte al Consiliului, mi-a făcut plăcerea să 
mă întrebe şi pe mine, şi eu am spus până la 
sfârşit: Sînt pentru generalul Presan. 

Dar s'a ales domnul Sărăţeanu. Asupra d-lui 
Sărăţeanu a căzut -o ploaie de insulte, cu totul ne- 
meritate. Eu am fost împotriva părerii că, dacă în 
guvern se găseşte cineva care este cumnat cu un 
Regent, trebue ori să se retragă Regentul ori să 
se ducă ministrul. Ceva cu desăvârşire absurd, fiindcă 
aceasta cuprindea o îndoită insultă: pentru ministrul 
bănuit că se duce pentru că în puterea dreptului de 
rudenie putea cere ceva dela Regent, şi insulta pentru 
Regent, care, fiindcă în Ministeriu era cumnatul său, 
ar fi dat o aprobare pe care ar îi refusat-o altfel. 
Eu sunt un vechiu tovarăş de bibliofilie cu d. Să- 
răţeanu: ne întâlnim la anticvari, unde nu se face 
niciun fel de politică. 

` Şi cine iubeşte cartea frumuasă, iubeşte lucrurile 
frumoase. Este comunitatea aceasta cu cartea în 
care este cuprinsă gândirea cea mai aleasă a celor 
mai străluciți represintanţi ai oamenirii, e un fel de 
educaţie de sine însuşi care se îace în fiecare 
„moment, Decât să asculţi intrigile cutărui bărbat, 
sau, din nenorocire pentru această ţară, care are 
un fel ginecocraţie, cu care trebuie să isprăvim 
odată pentru totdeauna, intrigile cutării persoane 
femenine, e mai bine să-şi întrebuinţeze cineva 
vremea cetind o carte, care este atât de „de bon 
conseil“, „de bun sfat“ (aplause). 

Se dă o satisfacţie morală la care Constantin 
Sărăţeanu are dreptul, nu pentru lucrurile de astăzi, 
nu pentru lucrurile de ieri, dar pentru viaţa sa 
întreagă şi pentru rolul pe care l-a avut în Regenţă, 
un rol foarte respectabil. Insă, cum aceasta este o 
“țară în care omul care iese înainte e respectat şi . 


39. 


omul care face doi paşi înapoi e luat în râs, cum 
e din nenorocire ţara lui „obraznicul mănâncă praz- 
_nicul“, modestia aleasă a lui Sărăţeanu l-a făcut 
să fie în opinia publică ceia ce nu a fost în Re- 
genţă şi ceia ce un suflet ca al lui nu putea să 
fie niciodată. 


Proiectul e o greşeală. 


Prin urmare, vedeţi cu ce sentimente ieau cu- 
vântul astăzi ca se vă spun că, aşa cum aţi venit. 
cu acest proiect de lege, aţi greşit. (Aplause pe 
băncile partidului ţărănesc.). 

"Legea se va vota, dar cred că aţi greşit. Rolul 
mieu este acela de a semnala greşelile, acela de a 
regreta că le-a luat cineva asupra sa. Aş fi în 
stare, când vi se va da cuvântul, dle Maniu, să 
mă ridic şi să vă spun: nu mai vorbesc ca depu- 
tatul Iorga, eu vorbesc în locul d-lui Maniu, pre- 
şedintele Consiliului, şi să vă aduc toate argumen- 
tele. Să facem încercarea: eu să scriu pe hârtie, 
d-voastră veţi vorbi, şi pe urmă să comparăm. 
Dacă greşesc, nu mai cunosc nici situaţia, nu mai 
cunosc nici fatalitatea situaţiunii şi nici psihologia: 
persoanelor cu care mă văd de toartă multe vreme. 

Eu cred că proiectul acesta, bun, rău, este anti- 
patic; opinia publică nu-l vrea, şi noi sîntem 
datori, mai ales la începutul unei domnii noi, să 
respectăm opinia publică. Carol al II-lea stă pe: 
dreptul Său, dar Carol al II-lea stă, înainte de 
toate pe popularitatea Sa. Acesta este adevărul. 
Şi, pentru că lumea crede că Regele constituţional 
are un cuvânt în orice, orice răspundere, contra 
Constituţiei, se întoarce asupra Regelui constitu- 
tional. Acesta este adevărul. 


40 


Eu, ieri, în momentul când dv. aţi adus acest 
proiect, — cam ştiam că se va aduce, dar eram 
dator cu o conferință la Ploeşti, — vorbiam îna- 
intea publicului de acolo şi nu ştiu cum a venit 
vorba de recompense naţionale de acestea, a- 
ceste recompense în care sântem aşa de tari de 
o bucată de vreme. Ei bine, a fost un strigăt în 
toată sala contra oricării recompense naţionale, fără 
deosebire. Aşa gândeşte ţara. Dacă d-voastră vreţi 
să gândească ţara altfel, educaţi-o, faceţi-o să 
creadă lucrurile pe care nu le crede. Dar pentru 
moment ţara aceasta crede aşa, ţara aceasta crede 
că sufere, ţara aceasta crede că nu are bani, ţara 
aceasta crede că şi recompensele sau recunoaşterile 
cele mai datorite pot întârzia. Aşa crede ţara. Dar, 
dacă ni închipuim noi că suntem mai cuminţi 
decât ţara, cine crede aşa, norocul lui! Eu nu am 
crezut niciodată că sunt mai cuminte decât ţara 
mea. Eu sunt de părerea bătrânului Voltaire, care 
“spunea că „toată lumea are mai mult spirit decât 
dânsul“. Prin urmare toată România are mai mult 
spirit decât oricare dintre noi. 


Ţara nu vrea. 


Ţara nu vrea. Nu ştiu dacă foştii Regenţi vor, 
dar sunt convins că Ţara nu vrea, şi, aşa fiind, eu 
-cred că nu e bine să contribuim la. discreditarea, 
din nenorocire prea răspândită, în care au căzut 
aşezămintele noastre şi la lipsa de înţelegere şi 
iubire în care noi mai toţi sîntem față de ţară. 

Nu vă încredeţi în popularitate; abia mai sântem 
toleraţi la locurile noastre în viaţa politică de o 
“Ţară care nu ştie ce vrea, dar vrea fără îndoială 
ceva. Acesta e adevărul. Când am fi, cum erau 
“boierii de odinioară, stăpâni pe Ţară, am putea 

face orice, fiindcă Ţara credea în foasta ei clasă 
dominantă. Ţara nu crede în clasa dominantă de 
astăzi: nici întrun partid, nici întrun om. Şi noi, 
fiecare, trebuie să ne purtăm în aşa fel încât să 
facem ca Ţara să nu umble după minuni, care nu 
sînt de pe pământ, trecând şi peste capul Regelui, 
în care întrun moment şi-a întrupat minunea. Ci 
noi trebuie să ne observăm, în tot ce facem, în 
aşa fel, încât să reabilităm această viaţă de partid, 
compromisă, şi să câştigăm pentru noi ceia ce 
înaintaşii noştri, cu mai+mare prestigiu, au avut 
“în vremea lor, şi aceasta a susţinut ţara. 

Dar la sfârşit ţin să vă fac o declaraţie: dacă 
ar îi vorba şi de văduva muritoare de foame a 
unui om de geniu, eu aş fi fost contra acelui 
proiect de lege prin care ar voi să i se acorde 
o recompensă naţională. Şi eu vă spun, aici, în 
Cameră, ca să rămâie: eu pe ai miei nu i-am legat 
cu alt blăstăm, dar i-am legat cu două blăstăme: 
să dea pe uşă afară, atunci când voiu îi murit, pe 
aceia cari mă vor lăuda după ce mi-au tăiat tot 
rostul în viaţa ţării mele, şi, al doilea, să întindă 
mai bine mâna decât să primească, aceia ce numim 
o recompensă naţională. O spun aici, ca să rămâie ; 
pentru că ai miei o ştiu. 

Şi mai adaug încă un lucru. Era vorba cândva 
de nu ştiu ce proiect de acestea, şi Petre Carp 
era aşezat acolo (arătând spre băncile din față) 
şi a glumit în ce priveşte suma de care era vorba. 
Atunci am avut curajul eu, la vârsta mea şi cu 
puţinul ce-l represintam, să mă întorc către Petre 
Carp, la vârsta lui şi cu ceia ce el represinta, şi 
‘să-i spun : Dumneata râzi, dar pe fiecare ban care iese 
din Vistieria ţerii este o picătură de sânge (aplause). 





LEGEA DOBROGII NOI LA CAMERA 


D. I. Gr. Periefeanu, vice-preşedinte: Domnul profesor N. 
4orga are cuvântul. 

D. N. lorga: Domnule preşedinte şi domnilor, aş îi pre-.. 
ferat să vorbesc după represintanţii tuturor celor trei naţii 
din Dobrogea Nouă şi aş îi fost foarte bucuros dacă aceste 
trei naţii ar fi fost represintate aici în Cameră potrivit cu 
importanţa lor; dacă alături de numeroşii şi energicii depu- 
taţi ai populaţiei bulgare, una din acelea care a venit mai 
târziu decât populaţia turcească, aş îi văzut şi aş îi ascultat 
pe represintanţii singurei populaţii băştinaşe de acolo, care 
“este populaţia turcească. 

Voiu face o mică lecţie de istorie persoanelor care cu- 
nosc istoria originii lor numai după îalsiticatele istorice ale 
unui şovinist înşelător şi, prin aceasta, regretabil. 

Aş îi dorit să aud cuvântul Turcilor, cu atât mai mult, . 
cu cât d. ministru al Agriculturii a vorbit, acum o zi sau 
două, despre Turci ca fiind cei în folosul cărora, mai ales, 
ar veni cu acest proiect de lege. Apărătorii Turcilor îmi 
sunt foarte simpatici, în orice costum s'ar îmbrăca (ilaritate), 
dar eu aş preferi să aud pe Turcii însişi. Pe apărătorii inte- 
resaţi ai Turcilor, pentru ca să folosească alţii, pe apărătorii 
aceştia nu-i recus cu desăvârşire, dar regret absenţa ce- 
lorlalţi. 

Aş fi dorit să aud aici pe represintanţii coloniştilor români, 
vechi şi noi, adecă nu Români oameni de la oraşe, cari au 
venit cine ştie când, cari nu sînt, deci, de acolo, ci aş fi 

dorit să aud chiar şi un represintant al Romînilor aşezaţi 
acolo de multă vreme şi cari sînt. Turtucaia este un oraş: 
cu numeroasă populaţie romănească ; Silistra a fost odinioară 
un oraş cuprinzând una din cele mai interesante populaţii 
din această regiune. Erau aşa de mulţi — aceasta se adaugă 
la lecţia de istorie —, încât în 1834 Rominii şi Grecii, tirind 
după diînşii cîţi Bulgari erau acolo, s'au rugat de Alexandru- 
Vodă Ghica, Domn al Ţării-Româneşti, să fie primiţi din- 
coace de Dunăre, la Călăraşi — am tipărit eu actul, din ar- 
hiva lui Alexandru-Vodă Ghica, — spunînd că ei preferă 
să se mute la noi şi, în fruntea acelora cari doriau să se 
mute la noi, erau Rominii din Silistra. 

(D. Şt. Cicio Pop, preşedinte, ocupă fotoliul prezidenţial). 

Biserica din Turtucaia şi organisarea bisericească din Si- 
listra sînt lucruri vechi, iar cine cutează să spună că rostul 
nostru începe din anul în care s'a adaus la teritoriul romă- 
nesc Dobrogea Nouă întrebuinţează cu ştiinţă sau fără 
ştiinţă o minciună interesată. 


Cuvîntul Românilor Macedoneni. 


Aş îi voit să văd aici, în loc să vie tristul moment al 
apărării drepturilor lor pe altă cale, pe care o cunoaştem 
cu toţii, aş fi dorit să aud vorbind aici represintanţii 
populaţiei macedonene de acolo, pe cari noi i-am chemat, 
i-am luat de la dânşii de-acasă, nu i-am cules de pe dru- 
muri, ci i-am adus cu tăgăduieli mari, şi au primit venirea 
lor în România, de acasă, de la dânşii, nu Romini cerşitori 
ci Romiîni. înstăriți, Romîni având cele mai frumoase mici 
aşezări orăşeneşti din tot Balcanul, Romînii cei mai mândri 
şi cei mai destoinici, când i-am luat de acolo—şi vă voiu 
arăta de ce i-am aşezat pe un teritoriu adaos României prin 
schimbările de populaţii din Balcani. Balcanul de astăzi nu 
mai este Balcanul din 1878: aşa ca un val au mers toate 

populațiile. Cînd ni-au scos de acasă de la noi pe ai noştri, 
oriunde se duc ai noştri, cei scoşi de acasă, ei îşi creiază 
-o patrie, fiindcă de acasă de la dânşii, unde au stat două 
mii de ani, au fost scoşi cu sila. _ , 

Noi nu avem aici niciun represintant al Macedonenilor, 
niciun represintant al coloniştilor. Eu am văzut colonişti în 
Cadrilater, am văzut pe copiii lor în zdrenţe rătăcind pe 
drumuri, ai Oltenilor, acea mândrie a neamului, cărora li 
s'a făgăduit pe țărmurile Mării Negre cela ce nu li s'a dat. 
Eu am vorbit cu dânşii. Pe hârtie se pot scrie multe, d-le 
ministru al Agriculturii: poţi să scrii şi d-ta, pot să scriu şi 
eu, dar ceia ce au văzut ochii miei, ochii miei au văzut. 
Insă cum este represintat neamul ăsta aici, să-mi permiteţi 
-o mică incidenţă politică. 


Cum e represintat Cadrilaterul. 


Acum două luni de zile, era un loc de deputat liber în 
“Cadrilater. A venit là mine cineva care a tăcut războiul şi 
care, ca şi d. ministru al Agriculturii, a căpătat dovada su- 
premei vitejii care este Ordinul Mihai Viteazul; el stă în 
fruntea unui grup de colonişti care se ridică până la aproape 
o mie de oameni; este un om care, trăind lângă Bazargic, 
a câştigat acolo o situaţie onorabilă în mijlocul populaţiei 
care nu vorbeşte româneşte şi care n'are deci nici un mo- 
tiv de a-l iubi, dar şi la ei este un om popular. Acest om 
a venit la mine şi mi-a spus: „Te rog să întrebi guvernul“, 
— l-am întrebat pe d. Maniu, mi-a răspuns d. Angelescu 
pe care nu l-am întrebat; de aceia n'am răspuns la telefon, 
fiindcă nu-l întrebasem pe dânsul, ci întrebasem pe d-nul 
Maniu, — şi am întrebat guvernul: „aveţi dv. vre-un can- 
didat oficial acolo?“. Atâta vrea să ştie maiorul din armata 
românească decorat cu Mihai Viteazul, popular în regiunea 
Bazargicului. D. Maniu mi-a spus că-mi va răspunde peste 

câteva ceasuri ; mi-a răspuns a doua zi prin d. Anghelescu —, 
la telefon. Mi-a spus că n'are nicio candidatură oficială, 
dar în regiunea aceasta este un “candidat bulgar foarte 
popular. Prin urmare, după ceia ce mi sa spus mie, — 
căci eu eram lângă teleton, altcineva a vorbit, dar auziam 
foarte bine, şi nu se poate tăgădui ceia ce s'a spus —, eu 
am ieşit cu impresia — şi candidatul posibil cu aceiaşi im- 
presie — că guvernul n'are un candidat oficial. Guvernul 
a avut un candidat oficial, şi candidatul acela oficial era 
bulgar. Acesta este adevărul. 

De aceia, aici în Cameră, Dobrogea Nouă nu este repre- 
sintată decât printr'un coleg turc, care acuma tace, nu este 
represintată prin niciun colonist, de nicio categorie, de 
nicio origine; în schimb vorbesc represintanţii bulgari ai 
Dobrogii Noi. 


O lecţie de civilisaţie. 


In privinţa aceasta să-mi daţi voie să observ, cum am 
observat şi azi dimineaţă, că este un obiceiu delicat, în 
toate Parlamentele, ca, atunci când cineva are, nu zic; 
pentru el personal, dar pentru clasa naţională sau socială 
din care face parte, un interes evident, e bine ca interesul 
acesta evident să nu fie presintat într'o formă indiscretă şi 
cu atât mai puţin într'o formă violentă. Aceasta este o gre- 
şeală de delicateţă, în atitudine. Şi, în privinţa aceasta, nu 
pot să presint destule laude represintanţilor, aici, în Parla- 
ment, ai populaţiei ungureşti, aşa de numeroase, ai popula- 
ției săseşti, care are o aşa de mare valoare culturală şi 
economică în viaţa României, a căror atitudine, şi când s'a 
vorbit contra intereselor lor, şi când au fost jigniţi în sen- 
timentul lor naţional şi în demnitatea lor naţională —, s'a 
întâmplat une ori din greşeală, să fie jigniţi, — a fost per- 
fectă. Adecă au dat o lecţie de civilisaţie, pe care aş dori 
s'o urmeze şi ceilalţi. 

De ce atâta zor? 


După ce am terminat cu partea aceasta de la început, 
care mi s'a părut cu desăvârşire necesară, vin acum la o 
întrebare, pe care şi-o pune toată lumea. Sîntem democrați, 
despreţuim opinia publică, ea este închisă în secţiunile 
Parlamentului, în culoarele Parlamentului, pe băncile Par- 
lamentului; ceilalţi, cari nu sunt democrați, pot să ţină 
samă de dânsa, dar noi, cari sintem democrați, odată ce 
ne-am instalat, ce să ne mai gândim la acest scaun din 
vremuri grele care se chiamă opinia publică? Dar opinia 
publică aceasta, nenorocită, părăsită, batjocorită, neţinută 
în samă, mantaua aceasta de vreme rea, care se chiamă 
opinia publică, ea se întreabă, şi mă întreb şi eu împreună 
cu dânsa: ce zor avea această lege acum, în momentul 
acesta ? 

Noi sîntem la sfârşitul lui Iunie: asudăm cu toţii. Eu- aş 
prefera să asude cine presintă proiectul, după răspingerea 
lui. Dar se poate întîmpla să asudăm noi, ceilalţi, în zădar; 
noi, cari căutăm să împiedecăm o greşală. Este sfârşitul se- 
siunii, o căldură africană insuportabilă, lumea are peste cap 
de noi: este de ajuns cât am vorbit şi am votat noi; ne 
doreşte toată lumea acasă, la răcoare (ilaritate) — în bunul 
înţeles al cuvântului; nu vreau să fac niciun prognostic ` 
în sensul celalt, dar vreau să zic că lumea ne doreşte să 
ne liniştim odată, să reîntrăm în familia noastră, să reve- 
nim la ocupațiile noastre. Şi noi ne zbatem de moarte, 
pentru ce? Pentru proiectul acesta privitor la Dobrogea 
Nouă. Printr'un cataclism neprevăzut, sa pus la ordinea zi- 
lei acest proiect. Dar, slavă Domnului, sânt aproape doi 
ani de zile de când sunteţi aici şi, în aceşti doi ani, dacă 
era o chestiune aşa de importantă, ce a împiedecat această 
chestiune de a veni? Este o chestiune de interes public? 
Dar, dacă este o chestiune de interes public, de ce nu se: 

pasionează toată lumea de dânsa? De ce se pasionează 
numai o parte din lume? 


O lege de privilegii. 


Acum se poate întâmpla ca, văzând cineva chiar partea 
aceia, aşa de zgomotoasă azi dimineaţă, a Adunării, să 
zică: Numai aparenţa legii este foarte favorabilă pentru 
populaţia bulgărească de acolo, dar noi mai avem şi alt 
mijloc; cum ar zice cineva obişnuit să vorbească îranţuzeşte, 
avem şi anumite trucuri. Să-mi daţi voie, eu nu pot să 
admit un ministru onest care vine cu trucuri. Eu sânt con- 
vins că d. ministru al agriculturii întradevăr crede că 
proiectul său este bun şi că el va aplica legea în aşa fel 
încât să -nu-i strice cât de puţin efectele, aşa cum sunt 
scrise aici pe hârtie. 

Prin urmare, un proiect de lege care vine în ultimul mo- 
ment, un proiect de lege de care se bucură aşa de zgomotos 
anumiţi oameni... Oare n'ar avea dreptate cineva să între- 
be: proiectul acesta nu este făcut în ultimul moment pentru 
singuri acei cari se bucură de această lege? 

- Prin urmare, chestiunea se pune aşa: populaţia bulgă- 
rească de acolo are mai mult drept de a se bucura depri- 
vilegiile unei legi decât celelalte elemente ? Dar, înainte de 
a răspunde la această întrebare, să vedem ce zice trecutul. 

Pentru cineva care nu ar avea proiesiunea, chemarea sau 
răspunderea mea, ar îi uşor să înseileze teorii istorice, pe 
care astăzi să le creadă şi mine să nu le creadă. Dar dv. 
vă daţi seama că eu răspund cu toată conştiinţa mea şi 
garantez cu toată ştiinţa mea ceia ce vă înfăţişez dv. înainte 
de a ajunge la proiectul însuşi. 

Dar eu vreau inainte de orice să înlătur dela mine o 
bănuială care s'a îndreptat azi dimineaţa contra d-lui Buz- 
dugan. S'a spus că d. Buzdugan vorbeşte cu pasiune şi cu 
ură împotriva poporului bulgar. 

Raţiuni istorice. 


Să-mi daţi voie să spun că măcar noi, aceştia din 
Vechiul Regat, înainte de a se face Unirea țărilor româneşti, 
pe care eu totdeauna o numesc „fericita unire a ţărilor ro- 
mâneşti“, în hotare, pe care nici dracul din lad nu le 
schimbă; aceasta pentru oricine crede că aceste hotare se 
pot schimba (Aplause prelungite şi îndelung repetate). 
— Nici dracul din Iad! Murim pe ele, să se ştie! (aplause 
prelungite) — noi, aceştia din Vechiul Regat, am fost, din 
cîte naţii sînt pe lume, cei mai prietenoși sprijinitori ai popo- 
rului bulgar, şi, dacă recunoştinţa o uită debitorul, credi- 
torul o are înscrisă în hârtiile sale. 

A perit Bulgaria veche, în secolul al XIV-lea — şi Bul- 
garia de astăzi nu are a face cu aceia care a perit, cum 
nu are a face Statul român de acum cu ultimii împărați 
romani de la sfârşitul evului antic. Aceasta este o altă ţară, 
aceasta este o mică ţară, care trebuie să fie modestă şi care 
nu se poate sprijini pe marea ţară medievală care nu a 
fost modestă şi, fiindcă nu a fost modestă, a perit. Şi, dacă 
cei mari mor cînd nu sînt modeşti, cei mici cu atit mai 
mult. A dispărut vechiul Stat bulgăresc, ale cărui tradiţii 
nu le poate reclama nimeni: nimeni nu vine de la Crum şi 
nici de la Simion. Totul vine dela mărinimia lui Alexandru 
al II-lea, Țar al Rusiei, dela mărinimia neuitatului Carol l-iu, 
Domn al Romăniei (aplause prelungite) ; de acolo vine Bul- 
garia, cu ceva adaus de bande bulgăreşti, care s'au purtat, 
foarte frumos, dar care au fost pregătite şi înarmate la Ploeşti; 
steagul Doamnelor din Samara li sa dat, la Ploeşti 
aici, la noi. Cînd a perit vechiul Stat bulgăresc, n'a fost 
nație care să pună mai bucuros pămîntul şi banul şi inima 
sa la îndemina poporului bulgar. Ultimii noştri Domni mari 
ai Ţerii Romineşti au fost Domni pe tot malul drept al Du- 
nării. Vladislav-Vodă a fost Domn în Vidin, Vladislav a fost 

în Nicopol, Mircea-cel-Bătrân a fost Domn în Silistra, şi, 
cînd era Domn în Chilia şi în Silistra, aceasta însemna că 
era Domn pe toată Dobrogea până la margehea Varnei. 
Turcii au luat Dobrogea, nu de la stăpinitori bulgari, ci de la 
Mircea-cel-Bătrin, de la moștenitorul lui Vladislav-Vodă. 
Noi nu sîntem acolo în calitate de usurpatori sau de ve- 
netici, şi nu admitem să fim trataţi acolo în calitate de 
usurpatori sau de venetici. Nu avem să răscumpărăm acolo 
niciun păcat, ci avem să continuăm anumite binefaceri de 
cultură şi de civilisaţie. Şi în tot cursul evului mediu, — 
la sfîrşitul evului mediu —, şi în toată epoca modernă, noi 
am fost fraţii liberi, îraţi mai mari şi liberi ai Bulgarilor. 
Cu zecile de mii au fost smulşi în secolul al XV-lea Bul- 
pari de acasă de la ei şi strămutați pe pămîntul romînesc. 


- Vlad Ţepeş, vestitul Vlad Ţepeş o fi omorît el Turci pe 
linia Dunării, dar aripile lui stropite cu singe au acoperit 
puţintel şi libertatea creştinilor, cîtă se mai putea ţinea pe 
malurile Dunării. 

Mihai Viteazul a fost speranţa tuturor creştinilor din Bal- 
cani, şi Vlădica din Tirnova, Dionisie Rali, a stat lingă dîn- 
sul, a fost în Ardeal capelanul lui, el, Vlădica din Tirnova, 
şeful Bisericii bulgărești de atunci; l-au făcut şi Mitropolit 
al Moldovei pentru cităva vreme, în momentul cînd ferici- 
tul Domn a stăpinit şi cealaltă ţară romănească, Moldova. 

Şi leul bulgăresc a fost închinat pe steaguri lui Matei Ba- 
sarab, Domn al Ţării-Romăneşti. 

Nu este una din afirmaţiile. mele, în dosul căreia să nu stea 
dovezi istorice nerăsturnabile, care nu vin de la noi; căci noi 
avem o mare înşuşire: lăsăm pe alţii se ne laude, fiindcă 
au de ce, pe când alţii se laudă singuri, fiindcă n'au de ce. 
(Aplause.) 

In epoca fanariotă, pe umerii aceştia ai noştri s'a spriji- 
nit toată Biserica Răsăritului. Din mila românească s'a ţinut 
Mitropolia din Silistra: hrisoavele trăiesc şi pînă “astăzi. Cele 

d'intiiu cărţi pulgaresi sau tipărit la noi în tipografiile 
noastre. 


Centrul mişcării naţionale bulgare. 


Când a început mişcarea naţională bulgărească, centrul 
acestei mişcări a fost la noi. Istoria Bulgarilor a început prin 
Marin Drinov, la Brăila. La Giurgiu, la Bucureşti, la Craiova, 
unde a trăit doctorul Veron, pretutindeni noi am fost adă- 
postitorii acestei vieţi noi. 

Pe vremea bătrinului lon Brătianu, cînd s'au alcătuit cele 
d'intiiu bande bulgăreşti care au mers să se sacrifice pentru 
liberarea poporului lor — şi-mi pare rău că Ivan Vazov, 
care a scris Pod iugotom, „Supt jug“, şi-a batjocurit bă- 
trineţele insultind pe Romini în timpul marelui războiu ; tre- 
buia tocmai el să li păstreze recunoştinţă, el, care cunoştea 
aceste timpuri, — cînd a început această mişcare de elibe- 
rare, pe obrazul lui lon Brătianu a apărut întreaga această 
operă de conspirație înaintea Europei, care îl acusa că el 
conspiră nu numai împotriva integrităţii Imperiului Otoman, 
dar şi împotriva liniştii Europei. Şi întreaga opinie publică 
a fost lingă Ion Brătianu. 


La 1913. 


Am mers şi eu, la 1913, cu trupele româneşti la Vraţa şi 
am văzut monumentul pe care dv. (către deputaţii bulgari) 
îl cunoaşteţi bine — şi nimeni nu se supără dacă păstraţi 
naţiunii dv. toată credinţa cu care îi sînteţi datori. Eu v'aş 
lăsa, la Silistra, să purtaţi public tricolorul bulgăresc, în loc 
ca la 10 Maiu să-l combinaţi din deosebite elemente de 
îmbrăcăminte. Nu maş supăra de loc. Ţara-Romănească 
cere un singur lucru; respect față de dânsa, supunere faţă 
de legile ei, irăţie față de elementul românesc (aplause pre- 
lungite). Cine simte în sufletul lui aceste însuşiri, îl vom 


apropia de sufletul nostru. Cine nu, pe dreptul nostru îl vom 
îngenunchia, cu toată puterea pe care o are acest Stat şi 
pe care o are această naţiune (aplause prelungite). Când 
am mers eu acolo, la Vraţa, am văzut un ofiţer prost, — 
sînt în orice armată ofițeri proşti, de şi când am mers 
la Sofia, pe vremuri, am văzut nişte caricaturi îniăţişând pe 
toţi ofiţerii romîni ca un fel de sclivisiţi de pe Calea Victo- 
riei, şi jos erau şi unele însemnări insultătoare; mi se pare 
că am şi cumpărat caricatura, şi aceasta înainte de 1913, 
când nu făcusem Bulgaria niciun rău; dar sint şi la 
noi ofițeri proşti, din fericire foarte puţini —, şi acela mi-a 
spus: „ce tolerăm noi acest monument ?“. Monumentul acela 
cu cele patru capete înfipte în jurul luptătorului pentru li- 
bertatea Bulgariei. Eu am zis: „Nu, să adune ilori regimen- 
tul romănesc şi florile acestea să le punem la monumentul 
aceluia care s'a jertiit pentru națiunea sa“, Noi aşa gîndim 
şi aşa ne purtăm. Şi florile s'au pus (aplause). 

Şi pot să vă spun că atunci, în 1913, când am întrat în 
Bulgaria, eu n'am văzut un Bulgar nedreptăţit şi insultat de 
armatele noastre, care întraseră acolo pentru un singur scop: 
pentru scopul ca, dispărînd imperialismul turcesc, să nu se 
instaleze alt imperialism, şi ca să tăiem putinţa zdrobirii ar- 
matelor aliate, sirbească şi grecească, de către armata bul- 
gară, care le-a atacat prin trădare, — evident, au atacat 
noaptea prin trădare, şi oamenii lui Savov şi-au primit pe- 
deapsa pentru acest atac trădător împotriva camarazilor de 
luptă. Atunci, în 1913, eu am fost până la Orhanie, până la 
muntele Sfântul Nicolae, până la porțile Sofiei, şi am fost, de 
partea cealaltă, până adânc în Bulgaria. Şi am văzut sol- 
daţi romîni culegînd recolta pentru femeile bătrine ai căror 
copii se găsiau pe cimpul de luptă: soldatul nostru a des- 
brăcat uniforma, şi, ca şi cum ar fi fost fiul acelei bătrine, 
a cules recolta (aplause). Şi am văzut soldaţi romiîni legă- 
nînd pe braţe pe copiii acelora împotriva cărora puteau să 

se lupte. Şi am văzut oraşe bulgăreşti curăţite de soldaţii 
noştri. Şi, când s'a mântuit războiul, eu am primit o scri- 
soare dela acel Bulgar din Orhanie în casa căruia stătu- 
sem şi care mi-a scris: „sint la Craiova, m'am dus să mi 
se plătească. Mi s'a plătit totul până întrun ban, de Ro- 
mâni; iar, în ceia ce te priveşte pe d-ta, copiii mei întreabă 
în fiecare zi: „ce face soldatul romin care a stat două săp= 
tămini în casă la noi?“. 


Recunoştinţa.. 


Aşa ne purtăm noi! (Aplause.) Şi merităm ceva pentru 
aceasta: merităm altceva decit ceia ce am găsit la Silistra. 
Cînd am întrebat pe oamenii miei cum stăm cu populaţia 
de acolo, răspunsul a fost: cu oamenii de rind, cu oa- 
menii muncitori stăm foarte bine, foarte bine cu sătenii, foarte 
bine cu mahalagiii, cu intelectualii stăm foarte rău. Patru 
gazete sunt la Silistra şi nu este una dintrînsele care să nu 
răsuile, faţă de noi, o ură pe care nici pentru trecutul, nici 
pentru presentul nostru şi nici pentru toată valoarea noastră 
morală nu o merităm. Şi, de cite ori îmi ajung la ureche 
insultele care vin, sau de acolo, ascunse, ipocrite, sau d 
dincolo de graniţă, de dincolo de graniţa stropită cu sîngele 
atitor soldaţi de ai noştri, omoriţi mişeleşte apărind această 
graniţă şi făcînd datonia lor, de atitea ori îmi amintesc o 
scenă de acolo, de la Vraţa. 


Impotriva imperialismului. 


Trebuie să o adaug. Eram în 1913. Când s'a început răz- 
“boiul, în 1912 toamna, erau oameni cari visau de cine ştie 
ce cuceriri. Eu am fost împotriva acestor cuceriri, — a fost 
unul din momentele în care am trecut drept trădătorul 
acestei naţii, lucru care nu mi sa întâmplat numai odată, 
ci de mai multe ori: acesta a fost întâiu —, şi m'am dus 

la regele Carol ca să-l rog în numele acelei părţi din opinia 
publică, pe care credeam că o pot represinta, să-l rog să 
nu intervină în contra conaţionalilor dv. (către deputaţii 
bulgari) cari se luptau atunci în contra Turcilor pentru drep- 
turile lor. Neuitatul “Rege Carol mi-a spus aceste cuvinte: 
„nu eu, care în tinereţa mea am luptat pentru libertatea 
creştinilor din Balcani, îmi voiu înjosi bătrâneţele luptând 
împotriva drepturilor lor“. Şi ne-am dus la 1913 nu contra 
a Bulgarilor, ci contra unui vis nebun, al unui imperialism 
în Balcani, contra visului Bulgariei scăldat de trei mări, 
ceia ce este şi o imposibilitate şi un blăstăm pentru viitorul 
unei naţiuni vrednice, mai ales după războiu. Ce lucrează 
oamenii aceştia pentru ştiinţă, pentru literatură, pentru gos- 
podăria naţională după războiu, este într'adevăr de uimit. 
Câţiva nebuni strică însă munca unui popor întreg şi creiază 
între noi şi dânşii oură pe care, dacă o împărtăşesc aceia 
cari se găsesc supt blânda oblăduire românească, nouă nu 
ni fac niciun rău, căci nu ni pasă, dar răul îl fac alor lor 
de aici şi de dincolo (aplause prelungite). 

Când am venit la Vraţa, după aceasta, în 1913, mi-a ieşit 
înainte un bătrân —- îl văd şi acum — cu barbişon alb à 
la Napoleon al Ill-lea, care mi-a ţinut un discurs. A spus: 
„eu sunt dintre aceia ai vechiului Racovschi“, — nu ai lui 
Racovschi care este acum în Siberia sau în Turchestan, ci 
ai aceluia care a scos „Lebăda Dunării“, ai aceluia care a 

“represintat, în desvoltarea poporului bulgăresc, cea mai no- 
bilă figură intelectuală şi eroică. Şi zicea: „Dv. sunteţi pe 
pământul bulgăresc cu oastea românească, dar eu trebuie 
să spun, în numele generaţiei mele, că niciodată. această 
generaţie nu va uita tot binele pe care l-a avut dela dv.*. 
La întrarea în Vraţa mi s'au spus aceste cuvinte mie, de- 
putatul care intervenisem, în întruniri publice şi altfel, pentru 
a nu se face nedreptate Bulgarilor; mi s'a spus de venera- 
bilul bătrân care aducea cea mai frumoasă tradiţie a ţării sale.. 

Pentru o apropiere. 


Prin urmare, când vorbesc eu aici, nu vorbesc din senti- 
mente de duşmănie. Să ma ferească Dumnezeu să le am! 
Eu doresc şi mai departe să fie bună înţelegere omenească 
“Şi creştinească. 

Dar din această înţelegere a noastră să-şi dea sama ori- 
cine că noi toţi suntem păstrătorii bunurilor unei civilisaţii 
“care nu trebuie să se înece din causa duşmăniilor dintre 
noi; nu trebuie să siirşească în flăcările unei teribile revo- 
luţii sociale, de pe urma căreia nu ar răminea decit praf şi 
-cenuşe. s 

Şi nu sînt decît două săptămîni de cind la Academia 
Romină am cerut să se aleagă din Bulgaria un membru co- 
respondent al acestei Academii. Niciodată din Bulgaria n'a 
venit un gest în acest sens; din Bulgaria au venit cărţi în- 
tregi de insulte, ca ale lui Mutatciev. Aş ruga pe domnii re- - 
presintanţi ai Dobrogei Noi să citească aceste pamilete, 
împotriva cărora ei aveau mai întiiu datoria să protesteze. 
Din Bulgaria ni-au venit insultele d-lui Mutatciev, Bulgar 
„curat, fiindcă Mutatciev vine din mutatci şi mutatci este 
Turc get-beget. După ce am primit insultele d-lui Mutaiciev, 
care ne declară pe toţi o naţiune de vagabonzi, iar pe 
«clasa intelectuală şarlatani ignoranţi şi şovinişti, după aceasta 
eu am propus să fie ales membru corespondent al Acade- 
miei Române d. Andrei Protici, directorul Museului din 
“Sotia : pentru lucrările sale arheologice, şi am adus, în con- 
versaţiile mele personale cu colegii, ca îndreptăţire pentru 
aceasta: „îl putem alege, fiindcă are o valoare ştiinţifică 
Şi nu ne-a insultat niciodată“. 

Prin urmare, două săptămâni după recomandarea d-lui 
Andrei Protici pot să vorbesc aici. Cind vorbesc aici, trebuia 
“să vă aduc înainte ceia ce vă mai spuneam dv., adecă, în scurt, 
-dovada că rostul nostru acolo nu este interior rostului altora. 

Cînd veţi începe împărţirea de pământuri, lichidarea aceasta 
generală pe care o anunţă proiectul dv., vă veţi feri de a: 
vă adresa la agenţii electorali, cari măgulesc şi speculează: 
populaţiunea bulgară pentru scopuri de partid; ci dv. vă 
veţi lăsa pe conştiinţa unor magistrați oneşti şi veţi binevoi: 
să întrebaţi în dreapta şi în stânga pe oameni de neamul 
nostru, cari, fiind acolo, îndeplinesc o operă folositoare: 
pentru toată lumea şi onorabilă pentru nobilul neam din: 
care vin. 


A 


Să nu se nedreptățească Romînii. 


Destul că legea deschide porţile pentru tot ce vede toată. 
lumea; măcar în executarea legii să impiedecaţi acea ne- 
dreptăţire a Romiînului față de alt locuitor, a Romiînului fără 
putere faţă de acela la discreţia căruia este, să împiedecaţi: 
greşelile cari încep printr'o prostie şi se pot isprăvi printr'o- 
serie întreagă de crime. 

Eu nu văd trupele noastre trăgînd, pentru restabilirea or- 
dinei, asupra grupurilor Macedonenilor pe cari noi i-am 
primit cu flori atunci cînd i-am adus în ţară la noi. Crima 
aceasta să v'o cruţe Dumnezeu ! Dar, pentru ca să v'o cruţe 
Dumnezeu, fiți, în consecinţile acestei legi, cu ochii în patru. 
Nicio grijă de anumite bănci care au cumpărat, nicio grijă: 
de oamenii interesaţi, niciuna din acele preocupaţii care 
se iau uşor la început, şi se plătesc pe urmă aşa de greu.. 


Turcii Dobrogeni. 


Noi, acolo, în Dobrogea aceasta nouă, sîntem ca şi Bul-- 
garii, veniţi odată cu Statul nostru, prin urmare cu cîteva 
zeci de ani mai târziu, nici cu cincizeci de ani mai târziu. 
Sintem urmaşii grănicerilor turci; Cind, la sfîrşitul secolului. 
al XIV-lea, au căzut Bulgarii, Turcii au adus din Anatolia; 
oameni pe cari i-au aşezat acolo. Toată coasta Mării Negre, 

toată Dobrogea a fost ocupată de dinşii, tot malul dunărean 
era ţinut de grănicerii turci, 

Acum citeva zile i-am văzut. Nu se pot afla exemplare 
mai nobile de oameni, cari să-şi aibă vitejia şi cavalerismul 
mai frumos scrise pe față decit aceşti minunaţi oameni, pe 
cari toată lumea îi neglijează, fiincă nu sunt buni la alegeri. 
In orientalismul lor visător, ei nu s'au înscris la un semn 
sau alt semn. Măcar dacă ar îi semnul romiînesc, dar a fost 
un cas cind semnul ales a fost ales, nu din mare prietenie 
față de noi, nici din mare prietenie față de acei al căror 
semn a fost adoptat, dar ca un fel de demonstraţie, care 
putea lipsi. 

Turcii aceştia cer toată îngrijirea noastră. Noi putem face 
în momentul de faţă pe malurile Dunării unul din focarele 
unei viitoare civilisaţii turceşti, şi aceasta nu va lipsi, cînd 
-omul acela admirabil din Asia Mică, Mustata Chemal, a trezit 
toată energia naţiunii sale. Nu credeţi că lucrul acesta va 
avea un răsunet asupra elementelor turceşti, de oriunde ? 
Favorisind numai elementul bulgăresc, nu ştiu dacă veţi 
ciştiga înţelegere şi simpatie la Sofia, dar favorisînd, din 
toate puterile elementul turcesc, veţi cîştiga o naţiune, despre 
care mine se va vorbi, o naţiune care astăzi înseamnă o 
putere şi despre care mine, în noua desvoltare a lumii, se 
va vorbi, şi cum încă ! 


Un element de adaos. 


Elementul bulgăresc, venit după răsboiul din 1877-78, 
este un element adaos, cum sintem noi în afară de Silistra, 
în afară de Turtucaia, în afară de malul Dunării, cum şi 
noi suntem un element adaos, cu o deosebire. Eu am cu- 
treierat tot malul. Sint puţintei şi etnograf, şi am vrut să 
recunosc figurile: acesta-i Romin, acesta-i Bulgar; mi-a fost 
imposibil. Nici după figură şi nici după port. De unde vine 

aceasta ? Fiindcă aici avem a face cu vechi elemente ro- 
manice, slavisate de secole. Oamenii aceştia se uită ca noi, 
oamenii aceştia zimbesc ca noi, oamenii aceştia au gusturile 
în îmbrăcăminte, în clădiri, cari sunt ale noastre. Este o 
anumită etnografie rău-tăcătoare care ar trebui stirpită şi 
din cărțile de şcoală şi din gazete şi din discursurile publice, 
fiindcă înduşmăneşte oameni, cari, ca oricari oameni după 
lume, sunt făcuţi pentru a se iubi; Dumnezeu na creat 
oameni cari să trebuiască a se uri unii pe alţii şi a-şi face 
rău unii altora. Este în fond aceiaşi rasă, sunt aceleaşi tra- 
diţii. Iar, în ceia ce priveşte drepturile istorice ale populaţiei 
bulgăreşti de acolo, daţi-mi voie, eu ştiu puţină filologie, şi 
dialectul bulgăresc care se vorbeşte acolo, este dialectul 
din Sud-Vestul Bulgariei ; iar, în ce priveşte dialectul de pe 
"malurile Mării Negre — şi aceasta am învăţat-o de la scrisul 
unui foarte bun profesor bulgar, care se chiamă d-l Zlatarski 
(adresindu- se către deputaţii bulgari), istoricul dv. naţional — 
aceştia s'au mutat, de nu ştiu cite decenii, în judeţul Ialo- 
mita: acolo sînt aşa numiții . „elcii“, cari sînt descendenţii 
vechilor Bulgari din Cadrilater, în Iocul cărora, după 1877, 
a. venit elementul bulgăresc de astăzi. 

Balcanii sînt într'o continuă schimbare : oamenii merg din 
loc în loc, drepturile cele adevărate se cîştigă nu cu Simion 
şi cu Crum, ci se câştigă cu munca civilisatoare din tim- 
purile noastre ; oricine este nou pe pământul pe care-l ocupă. 


Romînul Macedonean. 


Atunci cînd Grecii din Asia Mică sunt în Macedonia, cînd 
Turcii din Macedonia sunt în Asia Mică, cînd Rominii dela 
Vardar, 100.000 de oameni, nu-i mai poate găsi nimeni, căci 
s'au pierdut undeva în văile din Anatolia, fiindcă, musul- 
mani, ei au trecut în lotul turcesc, şi prin urmare au fost 
scoşi de acasă şi asvinliţi dincolo de mare, în momentul 


cind Macedonenii noştrii, — elementul acesta nesfirşit de 
preţios al neamului românesc, care a dat cei mai mulţi in- 
telectuali, cei mai mulţi oameni de talent, proporţional cu 
mumărul lor, dintre toate celelalte ramuri ale marii familii 
romîneşti —, cînd aceştia sunt puşi pe drumuri, isgoniţi, 
asvirliţi din casele lor, cînd cîmpurile lor, muncite de atitea. 
generaţii, Irec în mina altora, atunci, unde vine al nostru, 
el este, domnilor, nu în acelaşi rind cu ceilalţi, ci este cel 
dintiiu, este cel dintiiu prin vechimea lui, este cel dintiiu prin 
nobleţa lui, cel dintiiu prin capacitatea lui, şi este cel din- 
tîiu, fiindcă este singurul cu adevărat sincer supt steagul tri- 
color al Rominiei (aplause prelungite pe băncile majorităţii). 


Un nou regim. 


Dar d-voastră veniţi acum cu un proiect de lege, care 
îngrijorează, aşa cum este redactat, mai ales aşa cum fusese 
redactat — fiindcă dv. aţi suprimat trei articole, prin care 
îi trimeseserăţi în judecata Curţii cu juraţi, ceia ce ar fi fost 
o nenorocire. V'aţi dat dumneavoastră singuri seama de ce 
se ascundea într'această: însemna să daţi minoritatea pe 
mina majorităţii, să daţi minoritatea, care nu se poate apăra, 
în mîna majorităţii, care o va zdrobi. Curțile de juraţi sînt 
un lucru foarte bun acolo unde este aceiaşi populaţie, unde 
populaţia aceasta, fiind unitară, are un simţ de dreptate, dar. 
nu în mijlocul celor mai teribile lupte naţionale d-voastră 
să puneţi Curțile cu juraţi, pentru ca sentinţa lor să fie o 
adevărată lovitură mortală dată aceluia care niciodată nu 
va putea stăpîni o Curte cu juraţi. i 

Dar, dv, iată ce faceţi prin acest proiect de lege: dv. 
inovaţi, înlăturînd o întreagă legislație, în care toată lumea 
pînă acum s'a simţit bine. 

Cum? Nu a fost campanie de protestări împotriva regi- 
mului dela 1914, împotriva regimului dela 1924. Eu înţeleg 

foarte bine să cedaţi înaintea mişcării unei populaţiei întregi: 
atinsă în interesele ei de viaţă; eu înţeleg ca în interesul: 
armoniei — de care spunea un glas de acolo — să evitaţi: 
fricţiunile neplăcute între deosebitele elemente naţionale: 
dintr'un loc. Eu aceasta o înţeleg foarte bine, dar ceia ce 
nu pot să înţeleg, ceia ce nu aş putea înţelege niciodată, 
ar fi să luaţi dorința câtorva politiciani, mai mult sau mai 
puţin bancheri şi toţi perfecţi electori, să o luaţi drept do- 
rinţa unei populaţii întregi. 

Ei bine, eu am lost în mijlocul lor, eu am vorbit cu oa- 
menii. Nu am văzut Turci nenorociţi, pe drumuri. Să dea 
Dumnezeu ca ţăranii noştri să fie cum sunt Turcii acolot 
Am văzut întregi familii mergind acasă după culesul recol- 
tei. Era un tablou ca în timpurile patriarhale. Ce băieţi zdra- 
veni, vioi, ce bătrini respectabili, ce femei cărora veşmân- 
tul acela negru li dădea un fel de caracter arhaic şi solemn ! 


Cine cere legea? 


Ei bine, această lege cu care veniţi dv. o cere populaţia 
„rominească, macedoneană sau olteană de acolo? Ferească 
Dumnezeu! Şi totuşi d-voastră veniţi şi stfărâmaţi o întreagă 
ordine de lucruri, pe care Consiliul legislativ o declară că. 
- trebuie păstrată. 


Opinia Consiliului Legislativ. 


Dar Consiliul Legislativ nu a înţeles... Consiliul Legislativ- 
se compune: „preşedinte, Ionescu-Dolj, consilieri permanenti : 
Filitti, Cezar Vârgolici, D. Ispasiu ; referent titular G. Vră- 
biescu“. Patru, cinci magistrați, cari se bucură de oarecare 
reputaţie. Dar, dacă aceşti cinci oameni nu au putut să în- 
țeleagă un proiect de lege ca al dv., este absolut necesar 
să-i înlocuiţi de mine. 

Vedeţi ce primejdie poate să iasă de aici; dacă nu au 
înţeles această lege a d-voastră, cînd veţi veni cu alte legi 
mai grele, o să le înţeleagă şi mai puţin, spre nenorocirea 
țării. Şi, atunci, ori dăm afară pe cei cinci, începînd dela 
domnul lonescu-Dolj şi mergînd pînă la domnul Vrăbiescu, 
ori îi păstrăm şi să nu spunem în Cameră că sunt oameni 
incapabili de a înţelege economia unui proiect. ` 

Eu, care nu am studiat Dreptul de loc, care nici nu am 
citit prea multe cărţi de Drept — ceia ce mă pune într'o 
situaţiune de inferioritate față de alţii, — eu nu-mi permit 
să-i calific, dar eu mă ţin de dînşii, pînă ce îi veţi da afară 
pentru incapacitate, şi în acest caz de a doua zi sînt de 
părerea acelora pe cari îi veţi numi. Pînă atunci însă mă 
țin de cei cinci, aşa cum sunt, cu studiile lor, cu experienţa 
lor, cu cunoştinţile care mie îmi lipsesc — şi eu nu calitic 
rău niciodată decât pe acei cari sunt manifest inferiori mie, 
întrun domeniu care este într'adevăr al meu. 


Greşelile proiectului. 


Ei bine, înlăturați tot acest regim mai vechiu. Daţi drep- 

tul de apel. Vă închipuiţi ce poate fi acest drept de apel! 
Cine poate să facă apel? Poate să facă apel direct, poate 
să facă apel printr'un frate, printr'un nepot, prin rudele 
celelalte... (întreruperi). 
„ Daţi-mi voie, mă pricep şi eu cel puţin în ceia ce pri- 
veşte redactarea literară. Este vorba de presintarea dreptu- 
rilor, şi pe urmă vine dovada din partea comunei, dovada 
de identitate pe care o dă comuna... (întreruperi). 

Cereţi cuvîntul şi să vorbiti atei 

Dar, în ceia ce priveşte dovezile de identitate de la co- 
mună, apoi eu nu m'aş sprijini niciodată pe dovada de 
identitate pe care o dă comuna. Ce înseamnă comuna? In- 
seamnă un număr de oameni, înseamnă represintanţii ma- 
jorităţii cari lucrează în numele celorlalţi. 

Atestate din partea comunei? Dar se pot fabrica de orişi- 
cine asemenea atestate, în starea noastră de civilizaţie, pre- 
tutindeni : şi acolo şi aiurea. Dar ce? Primarul şi Consiliul 
comunal sunt cine ştie ce magistrați integri, capabili să ţină 
cumpăna între deosebitele naţionalităţi ? 

Ce o să mai curgă certificatele în spinarea apelurilor! Dar, 
după ce se vor face toate acestea, după ce comisiunea va 
cerceta, după ce, în caz de discuţie, „se va respecta situa- 
ţia de fapt“, după aceia d-voastră veţi ajunge, prin metoda 
ioarte simplă pe care ni-a întăţişat-o domnul ministru al 
Agriculturii, la o recunoaştere a unei anumite situaţii a pă- 
mîntului. Şi atunci veți atribui, în proporţii deosebite, după 
categorii, veţi atribui pămîntul care va fi la dispoziţia d- 
voastră. 


Jocul de-a colonizarea. 


Acesta este adevărul. Şi va rămînea pentru viitor, ce? 

Aceasta este întrebarea. Pentru că nu ne este permis a ne 
juca de-a colonisarea. Colonisarea este un lucru dintre cele 
mai grele. Alţii au tăcut colonisarea în împrejurări strălucite. 
Cui nu ştie, pot să-i spun că Atena în momentul de față 
este un oraş de peste un milion de locuitori. Dela Pireu 
pînă în centrul Atenei este o singură pînzä de populaţie. 
Cine nu ştie, poate să afle că toate meşteşugurile din Asia 
Mică, de la țesutul covoarelor şi pînă la cultura tutunului, 
toate acestea sunt în Macedonia. Macedonia grecească este 
un Eden, un Raiu pămintesc. Pentru ce ? Pentru că Grecii siliţi 
să mute o populaţie întreagă, au avut sprijinul întregii so- 
cietăţi, care a pus mina în pungă şi un patriotism admira- 
bil a tăcut ca orice Grec din Grecia Veche să se gîndească 
înțiiu la oaspele care se găsia acolo şi pe urmă la intere- 
sele lui cele mai legtime (aplause pe mai multe bănci). In 
afară de aceasta, au avut de la început un fond de colo- 

nisare pus la dispoziţia lor de America, şi, după ce au stat 
o bucată de vreme în case de lemn, aceşti colonişti astăzi. 
sunt socotiți ca primii gospodari din acele ţinuturi. 


Invăţăminte. 


Noi am fi putut să învăţăm de la colonisarea vechii Do- 
brogi ce înseamnă o colonisare proastă. Am dat prin colo- 
nisarea vechei Dobrogi cu veteranii răsboiului de la 1877 
—78, am dat rindaşi la familiile bulgăreşti aşezate acolo. 

Omul sdrenţăros, omul sărac, omul care stă. în bordeie 
este Rominul. Omul aşezat solid cu gospodăria lui, cu min- 
dria lui naţională, nu este de-al nostru. Am avut această: 
experienţă teribilă de a da slugi altora, din aceia înaintea: 
cărora trebuia să ne închinăm, pentru sacrificiul lor. Aşa 
facem şi acum în Dobrogea Nouă. 

l-a trăsnit de-odată în minte unui ministru, care altfel era. 
destul de practic, dar în acele momente avea mintea uşoară, 
să trimeată un fel de proclamaţie către Rominii din Mace- 
donia, că pot veni cu toţii, fără nicio socoteală, să se aşeze 
aici. Ar fi putut să moară de foame şi de frig toţi în acele 
case unde nu-i doria nimeni pe dînşii. Găsesc lucrul cel mai 
crud şi l-am făcut şi noi şi Sirbii, — nici eu nu ştiu ce aş: 
face dacă mi sar aduce un om străin în casa mea, — pro- 
vizoratul găzduirilor. Ca să colonisăm nu se poate pleca de 
la aceia că se pune om nou în casa omului vechiu. Este o 
tragedie a sili ca înir'o casă care cuprinde pe cineva să se: 
aşeze alături de el şi altul. 

Ar fi putut să moară de îrig şi de foame fără marea vir- 
tute a Macedonenilor, marea lor virtute de bărbăţie, care 
putea să deie acestei granițe apărarea şi putea să deie: 
acestui pămînt prosperitatea. Oameni aşa de minunaţi, încît, 
din ciobani ce erau, în cîțiva ani, s'au făcut printre primi 
agricultori ai Rominiei. 


Co 
Gindiţi-vă la un lucru: omul care ştie să ţină în mînă 
sapa, ştie să apuce şi puşca. Feriţi-vă de a face nedreptăți 
acestor oameni. Noi sintem deprinşi de sute de ani să răb- 
dăm nedreptatea. Să ne ferim a impune nedreptatea acelora 
cari sînt în stare să o răsbune. Să nu se întîmple ceia ce 
mi s'a întîmplat mie acum patru zile în Dobrogea, cînd la 
cinci kilometri de Hirşova, — abia plecasem din oraş — a 
trecut pe lîngă urechile şoferului şi ale fotografului Comisiunii 
Monumentelor Istorice, care mă însoţia, un glonţ. Dacă ştiu 
să tragă cu puşca în noi cei din Hârşova, ştiu să tragă şi 
acei cari neam din neamul lor sunt legaţi de puşca lor. 
N'am încurajat niciodată vreun act de violenţă, n'aş îi 
luat înnaintea lui Dumnezeu păcatul de a provoca. Să ne 
ferim însă de a crea nedreptatea cea mai teribilă, aceia care 
se întăşură în formele cele mai înşelătoare, ale celei mai 
perfecte legalităţi. (Aplause prelungite pe unele bănci.) 


IN REPLICA 


D. N. Iorga: Domnule preşedinte, aş avea o observaţiune 
de tăcut în materie de regulament. 

Iată ce înseamnă a presinta un proiect de lege rău re- 
dactat. 

Explicaţiunile acestea trebuiau să se găsească în motivarea 
proiectului de lege. Aceasta este de toată evidenţa. 

Cum voiţi dv. să ne ducem noi acolo, în Cadrilater, să 
facem statistică, să facem numărătoare inginerească şi să 
arătăm noi care sunt clasiticările locurilor ? 

Aceasta nu trebue să fie. 

Eu nu am să acuz, însă, nici nu am să apăr Consiliul 
Legislativ. Dacă nu este bun, să-l daţi alară, ca să nu ne 
mai înşele pe noi. 

Aceasta face două. 

In sfîrşit, cînd aveţi în partidul dv. oameni cu tempera- 

mentul d-lor reprezentanţi ai Bulgarilor din Cadrilater, ru- 
gaţi-i să nu aibă atitudini de acelea cari sunt de natură 
să stârnească bănuelile. Nu se apără niciodată o cauză 
dreaptă cu gesturile de azi dimineaţă. 

In ceia ce priveşte. ultima parte, poate nu sunteţi respon- 
sabili dv., personal; dar trebuie să mărturisesc: colonisarea 
macedoneană este un faliment. Cu ceia ce rămâne nu puteţi 
face mai mult — îmi pare foarte rău —— decât a da un fa- 
liment, în detrimentul ramurii celei mai primejduite a nea- 
mului rominesc. 

D. I. Mihalache, ministrul agriculturii si domeniilor: Aveţi 
dreptate; dar să-mi faceți onoarea să mă ascultați şi cînd 
voiu vorbi la legea colonisărilor. 

D. N. Iorga: Dar dacă d-l Tzigara Samurcaş mă dă pe 
mine în judecată, că nu am asistat la concursul pentru ca- 
tedra de istoria artelor? (ilaritate.) 

D. 1. Mihalache, ministrul agriculturii şi domeniilor: Avem 
să potrivim lucrurile aşa, ca să fiți liber. 

D. N. lorga: Vă mulțumesc; dar încă ceva, domnule mi- 
nistru: A fost un timp, cînd conducătorii unui grup parla- 
mentar nu aflau cuprinsul unui astfel de proiect de lege, 
nici din gazete şi nici din conversaţiunea pe care dv. 
mi-aţi oferit-o acum trei zile. Atunci cînd sunt înalte pro- 
bleme de stat, se cere să se consulte cineva din vreme cu 
toată lumea şi atunci nu se creiază stările de spirit, pe car 
nici discursul dv. nu le va putea înlătura, şi nici amabili- 
tatea cu care dv, mi-aţi dat explicaţiunile (aplause). 

